title: Deċiżjoni tal-Kummissjoni (UE) 2018/884 tas-16 ta' Ottubru 2017 dwar il-miżura ta' għajnuna SA.32874 (2012/C) [ex SA.32874 (2011/NN)] implementata mid-Danimarka (notifikata bid-dokument C(2017) 4461) (Test b'rilevanza għaż-ŻEE.)

text:
               20.6.2018

               MT

               Il-Ġurnal Uffiċjali tal-Unjoni Ewropea

               L 157/1

         DEĊIŻJONI TAL-KUMMISSJONI (UE) 2018/884
   tas-16 ta' Ottubru 2017
   dwar il-miżura ta' għajnuna SA.32874 (2012/C) [ex SA.32874 (2011/NN)] implementata mid-Danimarka

         (notifikata bid-dokument C(2017) 4461)

   (It-test bid-Daniż biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu (1),
   Wara li l-partijiet interessati ġew mistiedna jressqu l-kummenti tagħhom skont dak l-Artikolu, u wara li ġew ikkunsidrati dawk il-kummenti,
   Billi:
   I.   PROĊEDURA

               (1)

               Ir-Rappreżentanza Permanenti tad-Danimarka għall-Unjoni Ewropea bagħtet lill-Kummissjoni permezz ta' email datata s-17 ta' Marzu 2011, prenotifika ta' din il-miżura (tnaqqis fit-taxxa fuq il-protezzjoni tal-ilma tax-xorb u eżenzjoni mill-istess taxxa).

               (2)

               Matul l-eżami ta' din il-prenotifika, fis-27 ta' April 2011 il-Kummissjoni talbet lill-awtoritajiet Daniżi aktar informazzjoni.

               (3)

               L-awtoritajiet Daniżi ressqu b'email datata s-16 ta' Settembru 2011 l-informazzjoni addizzjonali li l-Kummissjoni kienet talbet fis-27 ta' April 2011.

               (4)

               Wara li waslet din l-informazzjoni, fit-3 ta' Ottubru u fl-10 ta' Novembru 2011 saru żewġ laqgħat tekniċi bejn l-awtoritajiet Daniżi u l-Kummissjoni. Barra l-laqgħa li saret fl-10 ta' Novembru 2011, l-awtoritajiet Daniżi ressqu xi informazzjoni addizzjonali lill-Kummissjoni.

               (5)

               Wara l-laqgħa tal-10 ta' Novembru 2011, ir-Rappreżentanza Permanenti tad-Danimarka għall-Unjoni Ewropea kkomunikat permezz ta' email datata s-17 ta' Novembru 2011, li l-prenotifika tal-miżura ġiet irtirata.

               (6)

               Il-Kummissjoni informat lill-awtoritajiet Daniżi b'fax datata l-14 ta' Diċembru 2011 li kienet irreġistrat l-għajnuna bħala għajnuna mill-Istat mhux notifikata skont il-każ SA.32874 (2011/NN), peress li t-taxxa kienet diġà ġiet introdotta qabel il-prenotifika u mingħajr l-approvazzjoni tal-Kummissjoni.

               (7)

               Permezz ta' email datata s-27 ta' Diċembru 2011, ir-Rappreżentanza Permanenti tad-Danimarka għall-Unjoni Ewropea bagħtet lill-Kummissjoni ittra mingħand l-awtoritajiet Daniżi li tiddikjara li l-iskema fiskali kienet se tintemm fil-31 ta' Diċembru 2011 u kienet se tinbidel b'żieda fir-rati ġenerali tal-ilma, li kienet diġà ġiet eżaminata mill-Kummissjoni fil-kuntest tal-każ dwar l-għajnuna NN 1/2005 (2).

               (8)

               Il-Kummissjoni infurmat lid-Danimarka b'ittra datata t-22 ta' Marzu 2012 (3) bid-deċiżjoni tagħha tal-21 ta' Marzu 2012 li kienet ser tniedi l-proċedura stipulata fl-Artikoli 108(2) tat-TFUE fir-rigward tal-miżura (“il-proċedura ta' eżami”). Il-Kummissjoni tat lill-awtoritajiet Daniżi skadenza ta' xahar biex jagħmlu l-kummenti tagħhom f'dan il-kuntest.

               (9)

               Id-Deċiżjoni tal-Kummissjoni li tiftaħ il-proċedura ta' eżami (“id-deċiżjoni tal-ftuħ”) ġiet ippubblikata f'Il-Ġurnal Uffiċjali tal-Unjoni Ewropea (4). Il-Kummissjoni stiednet lill-partijiet interessati biex iressqu l-kummenti tagħhom dwar il-miżura.

               (10)

               Il-Kummissjoni rċeviet kummenti mingħand waħda mill-partijiet interessati (il-Kunsill Daniż tal-Agrikoltura u l-Ikel, minn hawn 'il quddiem imsejjaħ “il-parti interessata”). Il-Kummissjoni għaddiet dawn il-kummenti lill-awtoritajiet Daniżi, li ngħataw l-opportunità li jwieġbu.

               (11)

               Permezz ta' email datata s-16 ta' Mejju 2012, ir-Rappreżentanza Permanenti tad-Danimarka għall-Unjoni Ewropea bagħtet lill-Kummissjoni ittra mingħand l-awtoritajiet Daniżi li fiha talbu li d-data ta' skadenza biex jitressqu l-kummenti tiġi estiża għall-11 ta' Ġunju 2012. L-estensjoni tad-data ta' skadenza ngħatat f'messaġġ mibgħut bil-fax datat l-24 ta' Mejju 2012.

               (12)

               Permezz ta' email datata t-12 ta' Ġunju 2012, ir-Rappreżentanza Permanenti tad-Danimarka għall-Unjoni Ewropea bagħtet lill-Kummissjoni l-kummenti tal-awtoritajiet Daniżi dwar id-deċiżjoni tal-ftuħ.

               (13)

               Ir-Rappreżentanza Permanenti tad-Danimarka għall-Unjoni Ewropea bagħtet lill-Kummissjoni permezz ta' email datata t-2 ta' Lulju 2012, il-kummenti tal-awtoritajiet Daniżi dwar il-kummenti tal-parti interessata.

               (14)

               Il-Kummissjoni talbet lill-awtoritajiet Daniżi f'ittra datata l-10 ta' Settembru 2013 aktar informazzjoni rigward il-kummenti tagħhom dwar id-deċiżjoni tal-ftuħ.

               (15)

               L-awtoritajiet Daniżi ressqu l-informazzjoni rilevanti b'email datata s-7 ta' Novembru 2013. B'risposta għall-ittra mill-Kummissjoni datata l-10 ta' Novembru 2015, l-awtoritajiet bagħtu informazzjoni addizzjonali ġdida b'email datata d-19 ta' April 2016.

         II.   DESKRIZZJONI

               (16)

               Fis-27 ta' Diċembru 2008 il-Folketinget (il-Parlament Daniż) għadda liġi li tistabbilixxi taxxa fuq il-permessi biex jiġi estratt l-ilma ta' taħt l-art bil-għan li jintużaw il-fondi miġbura biex jiġu ffinanzjati l-istħarriġ u l-ippjanar tar-rispons għal żoni li huma importanti b'mod partikolari għall-provvista tal-ilma tax-xorb. Il-liġi ġiet inkorporata fil-Kapitolu 4a (it-Taqsima 24) tal-Att ta' Konsolidament Nru 935 tas-24 ta' Settembru 2009.

               (17)

               Din it-taxxa, li ġiet ikkalkulata abbażi tal-volum ta' ilma li seta' jiġi estratt kull sena fil-qafas tal-permess, ammontat għal DKK 0,305 (madwar EUR 0,04) kull m3 fl-2009, DKK 0,315 fl-2010 u DKK 0,310 fl-2011.

               (18)

               L-iskema fiskali kienet oriġinarjament intenzjonata li ddum sal-2017, u skont it-Taqsima 24a tal-Att ta' Konsolidament, it-taxxa kollha kellha tinġabar mis-sidien tas-sistemi ta' utilità pubblika (5). Id-detenturi tal-permessi ta' estrazzjoni mill-faċilitajiet tagħhom stess kienu ser iħallsu biss terz tat-taxxa, ikkalkulata abbażi tal-volum tal-estrazzjoni permissibbli kull sena. Jekk dan il-permess kien validu għal volum ta' aktar minn 25 000 m3, skont it-Taqsima 24b, is-sid kien iħallas terz tat-taxxa fuq 25 000 m3. Skont it-Taqsima 24c, id-detenturi tal-permessi ta' estrazzjoni għal massimu ta' 6 000 m3 fis-sena kienu kompletament eżentati mit-taxxa.

               (19)

               Skont l-informazzjoni disponibbli, fid-Danimarka nħarġu 85 000 permess privat ta' estrazzjoni. Il-maġġoranza l-kbira ta' dawn jikkonċernaw is-settur agrikolu. L-għadd ta' permessi għal massimu ta' 6 000 m3 hu stmat għal 75 000. L-awtoritajiet Daniżi ma jistgħux jiggarantixxu li l-intrapriżi agrikoli kollha għandhom permessi privati ta' estrazzjoni u għalhekk mhumiex dipendenti fuq l-utilitajiet pubbliċi, iżda jirrimarkaw li dawk l-azjendi agrikoli li għandhom il-possibbiltà li jikkollegaw ma' sistema pubblika ta' provvista tal-ilma ġeneralment ikollhom permess ta' estrazzjoni u jużaw is-sistema pubblika biss għall-bżonnijiet tad-dar.

               (20)

               Skont iċ-ċifri għall-2009 tal-awtoritajiet Daniżi, 12 275 detentur tal-permess kisbu tnaqqis fit-taxxa ekwivalenti għal medja ta' EUR 1 080 kull sena għall-permessi ta' estrazzjoni fuq medja ta' 35 500 m3 ta' ilma. Iċ-ċifri għall-2009–2011 juru li 1 091 intrapriża agrikola kisbu tnaqqis fit-taxxa li jaqbeż il-limitu massimu de minimis. L-awtoritajiet Daniżi indikaw li 106 detenturi tal-permessi huma reġistrati bħala intrapriżi tal-ipproċessar tal-ikel.

         III.   RAĠUNIJIET LI WASSLU GĦALL-FTUĦ TAL-PROĊEDURA TA' EŻAMI

               (21)

               Il-Kummissjoni inizjat proċedura ta' eżami għar-raġunijiet li ġejjin:

                           —

                           meta kienet qed teżamina l-kawża, il-Kummissjoni ddeterminat li l-miżura rilevanti kienet tidher li tikkostitwixxi direttament għajnuna mill-Istat, ladarba din ingħatat mill-Istat (li rrinunzja dħul billi kkonċeda tnaqqis fit-taxxa jew eżenzjoni minnha), kienet tiffavorixxi lil ċerti impriżi (f'dan il-każ, l-aktar lill-impriżi agrikoli b'permessi għal estrazzjoni privata li ngħataw ħelsien mill-piż finanzjarju tagħhom, inklużi b'mod partikolari dawk li kellhom vantaġġ ta' eżenzjoni aktar milli ta' tnaqqis), kellha l-potenzjal li taffettwa l-kummerċ u kienet thedded li tgħawweġ il-kompetizzjoni;

                           —

                           l-istqarrija tal-awtoritajiet Daniżi ma tatx lok għall-possibbiltà li jiġi ddeterminat jekk ir-regolamenti de minimis dwar il-produzzjoni primarja (ir-Regolament tal-Kummissjoni (KE) Nru 1535/2007 (6)) u l-ipproċessar/il-kummerċjalizzazzjoni (ir-Regolament tal-Kummissjoni (KE) Nru 1998/2006 (7)), rispettivament, tal-prodotti agrikoli kinux applikabbli jew jekk id-diversi livelli ta' taxxa kinux iġġustifikati bil-loġika inerenti tas-sistema fiskali;

                           —

                           l-element ta' għajnuna li ma kienx skont id-dispożizzjonijiet relattivi tal-Linji gwida Komunitarji dwar l-għajnuna mill-Istat għall-ħarsien tal-ambjent (8) (EEAG) kif imsemmi fil-Linji Gwida tal-Komunità dwar l-għajnuniet mill-Istat fis-settur agrikolu u forestali 2007–2013 (9), jew id-dispożizzjonijiet tal-Qafas Temporanju għal miżuri ta' għajnuna mill-Istat biex isostnu l-appoġġ għall-finanzjament fil-kriżi finanzjarja u ekonomika attwali (10) (il-Qafas Temporanju tal-Kriżijiet) kif imsemmi mill-awtoritajiet Daniżi.

         IV.   IL-KUMMENTI TAL-AWTORITAJIET DANIŻI

               (22)

               Fl-email tagħhom tat-12 ta' Ġunju 2012, l-awtoritajiet Daniżi bagħtu deskrizzjoni dettaljata ġdida tal-miżura u l-kuntest tagħha, flimkien mal-analiżi tagħhom stess ta' din il-miżura. L-argument inizjali tal-analiżi, mogħti hawn taħt, hu li l-miżura ma tikkostitwix għajnuna mill-Istat skont l-Artikolu 107(1) tat-TFUE, parzjalment għaliex mhix selettiva u parzjalment għaliex tista' tiġi ġġustifikata min-natura u mill-iskema ġenerali tas-sistema fiskali Daniża. Intqal ukoll li anke jekk il-miżura kellha tikkostitwixxi għajnuna mill-Istat, din hija kompatibbli mas-suq intern. Fl-aħħar nett, qed jiġi argumentat li anke jekk il-Kummissjoni kellha ssib li xi għajnuna mill-Istat ma kinitx kompatibbli mas-suq intern, hemm diversi fatturi li jindikaw li l-għajnuna ma għandhiex għalfejn tiġi rkuprata.

      L-ebda Għajnuna mill-Istat

               (23)

               L-awtoritajiet Daniżi ma jaqblux mal-Kummissjoni li l-miżura tissodisfa l-kriterji kollha ta' għajnuna mill-Istat taħt l-Artikolu 107(1) tat-TFUE. B'mod speċifiku, huma tal-opinjoni li t-taxxa miġbura skont it-Taqsima 24b tal-Att ta' Konsolidament (ara l-premessa 18) ma kinitx tiffavorixxi lil ċerti impriżi jew il-produzzjoni ta' ċerti oġġetti. F'dak li jirrigwarda l-eżenzjoni mit-taxxa fit-Taqsima 24c, l-awtoritajiet jiddikjaraw li anki li kieku kienet tikkostitwixxi vantaġġ selettiv, dan il-vantaġġ kien ikun tant limitat li ma jistax iwassal għal distorsjoni tal-kompetizzjoni jew jaffettwa l-kummerċ bejn l-Istati Membri.

               (24)

               Sabiex isostnu l-ewwel argument li t-taxxa ma tiffavorix lil ċerti impriżi jew il-produzzjoni ta' ċerti oġġetti, l-awtoritajiet Daniżi jirreferu għall-ġurisprudenza tal-Qorti tal-Ġustizzja tal-Unjoni Ewropea, li minnha jirriżulta, l-ewwel nett, li jrid jiġi eżaminat “jekk, fil-kuntest ta' sistema legali partikolari, dik il-miżura [tal-Istat] tikkostitwix vantaġġ għal ċerti impriżi meta mqabbla ma' oħrajn li jinsabu f'sitwazzjoni fattwali u legali komparabbli” (11), u, it-tieni nett, li t-taxxi u t-tnaqqis li jintroduċu differenzazzjoni bejn l-impriżi u li huma, għaldaqstant, prima facie selettivi, ma jaqgħux taħt id-definizzjoni ta' għajnuna mill-Istat jekk din id-differenzazzjoni hija minħabba n-natura u l-istruttura ġenerali tas-sistema tat-taxxa (12). L-awtoritajiet Daniżi jiddikjaraw, abbażi wkoll tal-ġurisprudenza tal-Qorti tal-Ġustizzja, li l-ewwel għandu jiġi stabbilit liema sistema ta' normi jew sistema ta' referenza għandha tkun il-bażi għall-eżami tan-natura selettiva ta' miżura, u li wara għandu jiġi eżaminat jekk ċerti impriżi koperti bis-sistema ta' referenza jiksbux vantaġġ fuq impriżi oħrajn koperti mill-istess sistema.

               (25)

               Għalhekk, meta tittieħed din il-ġurisprudenza bħala bażi, l-awtoritajiet Daniżi jsostnu li l-Kummissjoni ma tatx raġunament dettaljat fil-premessa 15 tad-deċiżjoni tal-ftuħ, u sempliċement iddikjarat li l-miżura ffavoriet lil ċerti impriżi (intrapriżi agrikoli b'permessi privati ta' estrazzjoni li jittaffilhom il-piż finanzjarju normalment applikabbli, inklużi dawk l-intrapriżi li rċevew eżenzjoni minflok tnaqqis); u li l-Kummissjoni għalhekk tidher li temmen li t-taxxa fit-Taqsima 24a — it-taxxa imposta fuq is-sidien ta' sistemi pubbliċi ta' provvista tal-ilma — issawwar is-sistema ta' referenza għas-sidien l-oħra kollha ta' sistemi ta' estrazzjoni tal-ilma, u li dawn tal-aħħar huma f'sitwazzjoni fattwali u legali li tikkorrispondi għal dik ta' dawk ta' qabel u għal dik tal-intrapriżi kollegati ma' sistema ta' utilità pubblika; dan ifisser li l-eżenzjonijiet u t-tnaqqis fit-Taqsima 24b jikkostitwixxu vantaġġ selettiv.

               (26)

               L-awtoritajiet Daniżi ma jaqblux mal-Kummissjoni fuq dan il-punt. Huma jgħidu li t-taxxa skont it-Taqsima 24a ma tistax titqies bħala sistema ta' referenza sempliċement għaliex hija ogħla mit-taxxi fit-Taqsimiet 24b u 24c. Barra minn hekk, l-għadd ta' sidien ta' sistemi pubbliċi ta' provvista tal-ilma li huma soġġetti għat-taxxa fit-Taqsima 24a huwa ħafna iżgħar mill-għadd ta' sidien ta' sistemi ta' estrazzjoni tal-ilma li huma soġġetti għat-taxxa fit-Taqsima 24b. Skont l-awtoritajiet Daniżi, inħolqu żewġ sistemi ta' referenza mal-introduzzjoni tal-iskema fiskali fl-2009: sistema sui generis għas-sidien ta' sistemi pubbliċi ta' provvista tal-ilma (u indirettament għall-intrapriżi li huma intitolati li jużaw l-ilma minn dawn is-sistemi) u sistema li tapplika għas-sidien l-oħra kollha tas-sistemi għall-estrazzjoni tal-ilma ta' taħt l-art.

               (27)

               Skont l-awtoritajiet Daniżi, il-koeżistenza ta' żewġ sistemi ta' referenza tfisser li s-sitwazzjoni legali tal-intrapriżi li jħallsu t-taxxa skont it-Taqsima 24a ma tikkorrispondix għas-sitwazzjoni legali tal-intrapriżi li jħallsu t-taxxa skont it-Taqsima 24b jew li jibbenefikaw mill-eżenzjoni mit-taxxa skont it-Taqsima 24c, għar-raġunijiet li ġejjin:

                           —

                           is-sidien ta' sistemi pubbliċi ta' provvista tal-ilma, għall-kuntrarju ta' oħrajn, huma meħtieġa li jipprovdu l-ilma tax-xorb u jistgħu jgħaddu din it-taxxa fuq il-prezz li jħallsu l-utenti;

                           —

                           l-utenti u l-intrapriżi li jinsabu f'żona tal-provvista tas-sistema pubblika ma jistgħux jibdlu l-fornituri;

                           —

                           is-sidien ta' sistemi pubbliċi ta' provvista tal-ilma mhumiex impriżi, peress li l-Qorti tal-Ġustizzja tiddefinixxi impriża bħala kwalunkwe entità involuta f'attività ekonomika (jiġifieri, li toffri oġġetti jew servizzi), irrispettivament mill-forma jew l-istatus legali tagħha. Peress li l-kumpaniji tal-utilità ma jistgħux jespandu l-bażi tal-klijenti tagħhom, minħabba li l-konsumaturi ma jistgħux jibdlu l-fornituri, m'hemm l-ebda suq kompetittiv;

                           —

                           f'dan il-kuntest, persuni taxxabbli fit-Taqsimiet 24b u 24c ma jitqisux li jkunu kisbu vantaġġ meta mqabbla ma' dawk li kienu persuni taxxabbli skont it-Taqsima 24a, peress li dawn tal-aħħar mhumiex intrapriżi;

                           —

                           dawk l-intrapriżi li jirċievu l-ilma mis-sistema ta' provvista pubblika tal-ilma jħallsu t-taxxi b'mod indirett (ara l-ewwel paragrafu) u huma intaxxati abbażi tal-konsum reali tal-ilma tagħhom, għall-kuntrarju ta' dawk l-intrapriżi li jtellgħu l-ilma huma stess u huma intaxxati abbażi tal-volum ta' estrazzjoni permissibbli mingħajr ma jitqies il-konsum reali tagħhom;

                           —

                           is-sidien tas-sistemi privati ta' estrazzjoni tal-ilma għandhom kontinwament jitolbu l-permessi ta' estrazzjoni, peress li l-permess hu validu għal bejn 10 snin u 15-il sena (15-il sena fil-każ tal-ilma għall-irrigazzjoni), li jista' jirriżulta f'tassazzjoni eċċessiva billi t-taxxa tiġi kkalkulata, bħala punt ta' tluq, skont l-użu tal-volum tal-ilma li jista' jittella' aktar milli bil-volum li fil-fatt jiġi kkunsmat;

                           —

                           minħabba li l-bażi għat-tassazzjoni hija differenti għas-sistemi pubbliċi ta' provvista tal-ilma u għas-sistemi privati tal-estrazzjoni tal-ilma, jista' jkun il-każ li t-taxxa aktar baxxa mħallsa mill-intrapriżi li jtellgħu l-ilma privatament ma tagħtihomx vantaġġ ekonomiku, pereżempju jekk il-volum ta' xita matul is-sena jnaqqas il-bżonn ta' irrigazzjoni, li jfisser li l-konsum tal-ilma huwa inqas mill-volum indikat fil-permess u li fuqu jkunu tħallsu t-taxxi. Skont id-dejta mill-bażi tad-dejta Jupiter, li hija amministrata mill-GEUS (Stħarriġ Ġeoloġiku tad-Danimarka u l-Greenland), fil-perjodu 2009–2011, l-azjendi agrikoli użaw 34 % biss tal-volum li għalih kienu ngħataw il-permessi ta' estrazzjoni, filwaqt li l-intrapriżi tal-ipproċessar tal-ikel użaw 48 % (madankollu, dan l-għadd huwa soġġett għal ċertu ammont ta' inċertezza, peress li l-produtturi primarji mhumiex meħtieġa li jkejlu l-volum eżatt tal-ilma estratt);

                           —

                           dawk l-intrapriżi lokalizzati f'żona fornita minn sistema pubblika tal-provvista tal-ilma huma intitolati li jikkollegaw magħha; filwaqt li intrapriżi li jinsabu 'l barra minn żona bħal din huma intitolati li jistabbilixxu s-sistema ta' estrazzjoni għall-ilma tagħhom stess, l-ispejjeż relatati mal-istabbiliment u t-tħaddim tas-sistema, kif ukoll kwalunkwe trattament tal-ilma, huma r-responsabbiltà ta' dawn l-intrapriżi, u l-istess jgħodd għall-ispejjeż marbutin mal-kontroll tal-kwalità li l-muniċipalità tista' tirrikjedi.

               (28)

               L-awtoritajiet Daniżi jisħqu wkoll li s-sitwazzjoni fattwali tal-intrapriżi li huma taxxabbli skont it-Taqsima 24a ma tikkorrispondix għas-sitwazzjoni fattwali tal-intrapriżi li huma taxxabbli skont it-Taqsima 24b jew li jibbenefikaw mill-eżenzjoni mit-taxxa skont it-Taqsima 24c, għar-raġunijiet li ġejjin:

                           —

                           l-azjendi agrikoli li jtellgħu l-ilma tagħhom stess ma jikkompetux direttament mal-intrapriżi li huma kollegati ma' sistema pubblika tal-provvista tal-ilma. Il-lok tagħhom ifisser li kważi kollha kemm huma jippossedu s-sistema ta' estrazzjoni tal-ilma proprja tagħhom, u anki jekk xi wħud minnhom jistgħu jiġu kollegati ma' sistema pubblika ta' provvista tal-ilma, dawk l-intrapriżi li jużaw volumi kbar ta' ilma għandhom permess privat supplimentari ta' estrazzjoni, u għalhekk l-ilma tax-xorb li ġej mill-provvista pubblika tal-ilma jintuża biss għall-użu tad-dar;

                           —

                           ħafna azjendi u intrapriżi għandhom permess ta' estrazzjoni tal-ilma tal-wiċċ u, bħala tali, mhumiex soġġetti għat-taxxa fuq l-estrazzjoni tal-ilma ta' taħt l-art (13). L-introduzzjoni ta' taxxa aktar baxxa għall-azjendi agrikoli li jtellgħu l-ilma ta' taħt l-art iġġib fix-xejn id-differenzi bejn l-intrapriżi li jtellgħu l-ilma ta' taħt l-art u dawk li jtellgħu l-ilma tal-wiċċ, u għalhekk mhumiex soġġetti għat-taxxa;

                           —

                           il-kwalità tal-ilma tvarja skont jekk intrapriża hix kollegata ma' sistema pubblika ta' provvista tal-ilma jew għandhiex permess privat għall-estrazzjoni. Is-sistema pubblika hija meħtieġa tforni ilma nadif u tajjeb għax-xorb, iżda l-ammonti ta' pestiċidi, nitrati u batterji fl-ilma minn sistemi privati spiss jaqbżu l-limiti massimi, u għalhekk ħafna drabi, id-detenturi ta' permessi privati jkollhom jinvestu DKK 10 000–50 000 biex jissodisfaw ir-rekwiżiti legali għall-ilma tajjeb għax-xorb.

               (29)

               L-awtoritajiet Daniżi jistqarru li l-iskema Daniża tat-taxxa ma tagħmilx distinzjoni bejn intrapriżi f'setturi differenti li jinsabu fl-istess sitwazzjoni, iżda tabilħaqq tiddistingwi bejn intrapriżi li huma sidien ta' sistema ta' estrazzjoni tal-ilma u dawk li mhumiex. L-iskema fiskali Daniża ma tagħmilx distinzjoni bejn proċessi potenzjalment sostitwibbli jew prodotti mqiegħda f'suq kompetittiv, peress li l-ilma estratt ma tqegħidx imbagħad fis-suq. Il-fatt li l-produtturi primarji, abbażi ta' fejn jinsabu, ma jistgħux jagħżlu liberament bejn estrazzjoni privata u kollegament ma' sistema ta' utilità pubblika, tfisser ukoll li la hemm ambjent potenzjalment kompetittiv u lanqas il-possibbiltà ta' sostituzzjoni bejn l-ilma estratt ta' taħt l-art għall-irrigazzoni u l-ilma għax-xorb fornut mis-sistema ta' utilità pubblika lill-intrapriżi u liċ-ċittadini.

               (30)

               Għalhekk, fil-fehma tal-awtoritajiet Daniżi, jista' jiġi konkluż li t-taxxa imposta fuq is-sidien tas-sistemi pubbliċi ta' utilità ma tikkostitwix vantaġġ selettiv lill-intrapriżi li jkunu intitolati li jtellgħu l-ilma tagħhom billi, filwaqt li jinżamm kont tal-għan maħsub tat-taxxa (il-ħarsien tal-ilma tax-xorb), ma kien hemm l-ebda intrapriżi jew azjendi oħrajn li kienu f'sitwazzjoni fattwali u legali komparabbli jew li saret diskriminazzjoni kontrihom.

               (31)

               Fir-rigward tar-relazzjoni bejn l-intrapriżi li huma taxxabbli skont it-Taqsima 24b u dawk li huma eżentati mit-taxxa skont it-Taqsima 24c, l-awtoritajiet Daniżi jirrikonoxxu li dawk l-intrapriżi li huma involuti f'attività ekonomika u li bbenefikaw minn eżenzjoni mit-taxxa gawdew minn vantaġġ kompetittiv meta mqabbla mal-kompetituri li jħallsu t-taxxa skont it-Taqsima 24b. Fl-istess ħin, l-awtoritajiet Daniżi jgħidu li din is-selettività tapplika biss fir-rigward ta' dawn il-kompetituri, u la tapplika fir-rigward tal-intrapriżi li kienu intaxxati direttament skont it-Taqsima 24a u lanqas fir-rigward tal-intrapriżi li kienu indirettament intaxxati permezz tal-kontijiet tal-ilma tagħhom minn sistema ta' utilità pubblika u li ma kinux f'sitwazzjoni korrispondenti.

      Ġustifikazzjoni min-natura u l-loġika inerenti tas-sistema tat-taxxa

               (32)

               Jekk il-Kummissjoni tkompli ssostni li t-taxxa kif ġiet applikata tiffavorixxi lil ċerti intrapriżi minkejja d-differenzi legali u fattwali, l-awtoritajiet Daniżi huma tal-opinjoni li l-eċċezzjonijiet fis-sistema fiskali jistgħu jiġu ġġustifikati min-natura tas-sistema fiskali u mill-iskema ġenerali tagħha, u li għalhekk l-iskema fiskali ma tikkostitwix għajnuna mill-Istat, anki jekk l-awtoritajiet Daniżi għal darb'oħra jirrikonoxxu li kien hemm diskriminazzjoni bejn l-intrapriżi li ġew intaxxati skont it-Taqsima 24b u dawk li kisbu eżenzjoni mit-taxxa skont it-Taqsima 24c. Jekk il-Kummissjoni ssostni li d-dispożizzjonijiet tat-Taqsima 24a jridu jitqiesu bħala s-sistema normali ta' taxxa, u li l-miżuri fit-Taqsimiet 24b u 24c jikkostitwixxu eċċezzjonijiet selettivi, dawn l-eċċezzjonijiet jistgħu jiġu ġġustifikati min-natura jew mil-loġika inerenti tas-sistema fiskali.

               (33)

               F'dan il-kuntest, l-awtoritajiet Daniżi jistqarru li t-taxxa mnaqqsa mħallsa minn dawk li mhumiex sidien ta' sistemi pubbliċi ta' provvista tal-ilma tista' tiġi ġġustifikata mhux l-inqas mill-fatt li bdiewa u sidien oħra ta' sistemi privati tal-estrazzjoni tal-ilma għandhom ikopru l-ispejjeż konnessi mal-estrazzjoni tal-ilma huma stess, u mhumiex intitolati li jikkollegaw ma' sistema ta' utilità pubblika jekk jinsabu barra miż-żona tal-provvista tas-sistema. Huma jżidu jgħidu li l-għan tat-taxxa huwa li jiġu ffinanzjati l-isforzi biex jiġu protetti u ppriżervati r-riżorsi tal-ilma tax-xorb, u mhux li tagħti l-opportunità lill-bdiewa li jsaqqu l-għelejjel tagħhom bl-ilma tax-xorb. Fil-fehma tal-awtoritajiet Daniżi, dan huwa biżżejjed biex jiġġustifika d-diskriminazzjoni li ġejja mill-iskema fiskali u li tibbaża ruħha fuq sensiela ta' differenzi fattwali u legali li huma konformi mal-għan tal-iskema.

               (34)

               Fir-rigward tat-tnaqqis fit-taxxa u l-limitu ta' 25 000 m3 għall-bażi ta' kalkolu fit-Taqsima 24b, l-awtoritajiet Daniżi jgħidu dan li ġej:

                           —

                           din il-miżura tapplika għall-intrapriżi kollha, irrispettivament mid-daqs, il-lok jew is-settur;

                           —

                           it-taxxa tnaqqset b'żewġ terzi skont is-suppożizzjonijiet marbuta maż-żmien tal-introduzzjoni ta' din l-iskema, fejn ġie preżunt li effettivament terz tal-volum li kien permess li jittella' kellu jintuża. Minn dak iż-żmien, dawn is-suppożizzjonijiet ġew sostnuti b'dejta miġbura wara li ġiet introdotta t-taxxa u li turi li tul il-perjodu 2009–2011 l-azjendi agrikoli fis-settur primarju kellhom rata ta' użu ta' 34 % (l-intrapriżi attivi fl-ipproċessar u l-kummerċjalizzazzjoni ta' prodotti agrikoli kellhom rata ta' użu ta' 48 % fl-istess perjodu, iżda peress li l-azjendi agrikoli fis-settur primarju jammontaw għal aktar minn 90 % tal-permessi maħruġa, ġie deċiż li tiġi applikata r-rata ta' 34 % għall-benefiċjarji kollha fl-interess tal-ġestjoni amministrattiva tajba tas-sistema);

                           —

                           kieku l-limitu massimu ma ġiex introdott, kieku t-taxxa fit-Taqsima 24b kienet tagħti rendiment ta' DKK 60 miljun — aktar mid-doppju tal-ammont li t-taxxa f'dan il-paragrafu kien maħsub li jiġġenera sabiex jiġi ffinanzjat l-ippjanar tar-rispons — u t-taxxa kienet tkun tqassmet b'mod inqas ġust fost il-bdiewa (intervall ta' bejn EUR 80 u EUR 335 skont il-limitu massimu u bejn EUR 40 u EUR 35 000 mingħajr limitu massimu). Jekk l-azjendi agrikoli kellhom iħallsu t-taxxa kollha minflok terz, ir-rendiment sħiħ mill-produzzjoni agrikola primarja biss kien ikun DKK 138 miljun;

                           —

                           il-limitu massimu jagħmilha possibbli li jinżamm ċertu grad ta' trattament ugwali bejn dawk l-intrapriżi li jużaw l-ilma tal-wiċċ (eżentat mit-taxxa) u dawk li jużaw l-ilma ta' taħt l-art;

                           —

                           peress li t-taxxa hija kkalkulata abbażi tal-volum li huwa permess li jiġi estratt, u mhux fuq il-konsum effettiv, mingħajr limitu massimu xi intrapriżi kieku kienu jħallsu ammont għoli b'mod sproporzjonat;

                           —

                           il-limitu massimu jagħmilha possibbli li jiġi impost ammont fiss li jrid jitħallas mill-intrapriżi b'permessi ta' estrazzjoni ta' iktar minn 25 000 m3 (li jinvolvi 61 % tal-azjendi agrikoli) u, bħala tali, il-vantaġġ jaffettwa 39 % tal-intrapriżi li għandhom permessi ta' estrazzjoni ta' inqas minn 25 000 m3 li jkunu ħallsu biss parti mit-taxxa standard u b'hekk il-vantaġġ jammonta għal mhux aktar minn EUR 250 fis-sena, ferm inqas mil-livell limitu de minimis;

                           —

                           il-limitu massimu jagħmilha possibbli li jitnaqqas l-effett li l-kondizzjonijiet naturali jkollhom fuq l-istess intrapriżi li jipproduċu l-istess prodotti (pereżempju, il-kundizzjonijiet tat-temp li għandhom effett differenti fuq il-bżonn ta' irrigazzjoni minn żona għal oħra);

                           —

                           f'dan il-każ l-ilma jikkostitwixxi fattur ta' produzzjoni u mhux prodott minnu nnifsu. Fil-Każ N 472/2002 (14) dwar livell massimu permanenti ta' taxxa fuq l-art, il-Kummissjoni kkonkludiet li dan il-limitu massimu kien iġġustifikat mil-loġika inerenti tas-sistema fiskali — speċifikament abbażi tas-sinifikat kruċjali tal-art bħala fattur ta' produzzjoni fis-settur agrikolu;

                           —

                           peress li l-limitu massimu ġie applikat fuq l-intrapriżi kollha fis-setturi kollha irrispettivament mid-daqs jew mill-konsum tal-ilma tagħhom, la hu materjalment u lanqas reġjonalment selettiv u ma kienx jiddependi fuq kriterji speċifiċi (bħal kriterji ġeografiċi) li jistgħu jeskludu lil ċerti intrapriżi, u l-awtoritajiet ma kellhomx setgħat diskrezzjonali li jmorru lil hinn mir-regoli tal-kalkolu tat-taxxa (ara f'dan il-kuntest id-deċiżjonijiet tal-Kummissjoni fil-Każijiet N 159/2009 u N 480/2007);

                           —

                           jekk il-Kummissjoni xorta waħda ser tibqa' tal-opinjoni li l-limitu massimu hu selettiv, dan hu ġġustifikat mil-loġika inerenti tas-sistema fiskali peress li 61 % tad-detenturi tal-permessi privati għall-estrazzjoni tal-ilma ħallsu l-ogħla taxxa skont it-Taqsima 24b, u bħala tali dan l-ammont għandu jitqies bħala n-norma. L-għan tat-taxxa kien li jkun hemm dħul għall-finanzjament ta' azzjonijiet konġunti għall-protezzjoni tal-ilma, u l-limitu massimu ġie introdott sabiex jiġi evitat li jitqiegħed piż ekonomiku żejjed fuq is-settur u fl-istess ħin biex jiżgura li l-piż jitqassam b'mod ekwu fost il-produtturi tal-istess tipi ta' prodotti li l-bżonn tagħhom għall-ilma huwa affettwat mill-kundizzjonijiet naturali (karatteristiċi tal-ħamrija, preċipitazzjoni);

                           —

                           il-limitu massimu jista' jiġi ġġustifikat abbażi tad-dispożizzjonijietfl-Avviż tal-Kummissjoni fuq l-applikazzjoni tar-regoli ta' għajnuna mill-Istat għall-miżuri relatati mat-tassazzjoni tan-negozju dirett (15), peress li dan iservi l-iskop ridistributtiv (il-punt 24 tal-avviż tal-Kummissjoni), ma fih l-ebda element diskrezzjonali u huwa relatat ma' fattur partikolarment importanti tal-produzzjoni (il-punt 27 tal-Avviż tal-Kummissjoni); dawn ir-raġunijiet kollha huma ċirkustanzi li jistgħu jiġġustifikaw it-taxxa abbażi tan-natura tas-sistema fiskali jew tal-loġika inerenti. F'dan il-kuntest, l-awtoritajiet Daniżi qed jerġgħu jirreferu għad-deċiżjoni tal-Kummissjoni fil-Każ N 472/2002 u jenfasizzaw l-importanza tal-ilma bħala fattur ta' produzzjoni.

               (35)

               Fir-rigward tal-eżenzjoni mit-taxxa fit-Taqsima 24c u t-trattament differenzjat tal-intrapriżi fl-istess settur imsemmi fid-deċiżjoni tal-ftuħ, l-awtoritajiet Daniżi jistqarru li minħabba l-istruttura tas-sistema fiskali, huwa naturali li ħafna detenturi tal-permessi li tellgħu volumi iżgħar ta' ilma kienu eżentati mit-taxxa meta jitqiesu r-rendimenti insinifikanti li t-taxxa kieku tikkontribwixxi u l-impatt limitat fuq ir-riżorsi tal-ilma. Billi t-taxxa ġiet ikkalkulata abbażi tal-volum tal-ilma li teoretikament jista' jiġi estratt kull sena skont il-permess, l-intrapriżi kellhom iħallsu biss EUR 81 fl-2009, EUR 84 fl-2010 u EUR 83 fl-2011. Barra minn hekk, minħabba li l-maġġoranza vasta tal-permessi ta' estrazzjoni jikkonċernaw biss volum medju ta' 1 000 m3 kull sena, l-ammont tal-eżenzjoni kien biss ta' EUR 40 għall-perjodu kollu. Minbarra dan, id-detenturi ta' permessi żgħar ta' estrazzjoni (massimu ta' 6 000 m3) huma differenti minħabba l-fatt li dawn ma jkunux soġġetti għall-obbligi ta' rappurtar, u bħala tali ma hemm l-ebda reġistru komprensiv jew permess li l-amministrazzjoni tat-taxxa tista' tuża.

               (36)

               Fir-rigward tal-kwistjoni dwar is-selettività, l-awtoritajiet Daniżi jsemmu bħala konklużjoni li hija l-eżenzjoni tat-Taqsima 24c biss li tista' titqies selettiva, peress li tiffavorixxi lil ċerti impriżi, iżda li fi kwalunkwe każ hija ġġustifikata min-natura u l-loġika inerenti tas-sistema fiskali. Huma jżidu li, anki jekk il-Kummissjoni tkompli tikkunsidra li l-iskema fiskali fit-Taqsima 24a tikkostitwixxi s-sistema ta' referenza, meta wieħed iqis d-differenzi dikjarati fiċ-ċirkustanzi fattwali u legali, dan mhuwiex każ ta' diskriminazzjoni.

      Distorsjoni tal-kompetizzjoni u l-effett fuq il-kummerċ

               (37)

               L-awtoritajiet Daniżi jindirizzaw din il-kwistjoni abbażi ta' żewġ aspetti tal-emails tagħhom datati t-12 ta' Ġunju 2012 u s-7 ta' Novembru 2013: l-ewwel nett, is-sistema fiskali fit-Taqsima 24a hija komparabbli mal-iskemi fit-Taqsimiet 24b u 24c; u t-tieni, is-sistema fiskali fit-Taqsima 24b hija komparabbli mal-iskema fit-Taqsima 24c.

               (38)

               Fir-rigward tal-ewwel paragun, l-awtoritajiet Daniżi jenfasizzaw li jekk miżura nazzjonali ma tagħtix vantaġġ selettiv, la tista' tfixkel il-kompetizzjoni u lanqas taffettwa l-kummerċ bejn l-Istati Membri. Peress li l-awtoritajiet Daniżi huma tal-fehma li huma wrew bil-provi li t-tnaqqis fit-taxxa jew l-eżenzjoni minnha ma tiffavorix lir-riċevituri meta mqabbla ma' intrapriżi oħra li jistgħu jiġu preżunti li huma f'sitwazzjoni fattwali jew legali korrispondenti, dan ma jistax ikun każ ta' distorsjoni tal-kompetizzjoni skont l-Artikolu 107(1) tat-TFUE.

               (39)

               Fir-rigward tat-tieni paragun, l-awtoritajiet Daniżi jirrikonoxxu li l-intrapriżi li huma eżentati mit-taxxa rċevew vantaġġ meta mqabbla ma' intrapriżi oħra, iżda jsostnu li l-valur tal-eżenzjoni hu tant insinifikanti li ma jaffettwax il-kompetizzjoni fis-suq intern, indikat mill-evidenza kollha, peress li l-intrapriżi ma ressqu l-ebda lment. Barra minn hekk, l-awtoritajiet Daniżi huma tal-opinjoni li hija r-responsabbiltà tal-Kummissjoni li turi li għajnuna tfixkel il-kompetizzjoni. F'dan il-kuntest, huma jirreferu għas-Sentenza tal-Qorti tal-Ġustizzja tat-24 ta' Ottubru 1996 fil-Kawża C-329/93, Ir-Repubblika Federali tal-Ġermanja, Hanseatische Industrie-Beteiligungen GmbH u Bremer Vulkan Verbund AG vs Il-Kummissjoni tal-Komunitajiet Ewropej (16), u b'mod partikolari l-paragrafu 52, li jgħid li “filwaqt li, f'ċerti każijiet, iċ-ċirkustanzi stess li fihom ingħatat l-għajnuna, jistgħu juru li din hija ta' natura li taffettwa l-kummerċ bejn l-Istati Membri u li twassal għal distorsjoni tal-kompetizzjoni, il-Kummissjoni għandha ta' mill-anqas issemmi dawn iċ-ċirkustanzi f'dikjarazzjoni tar-raġunijiet għad-deċiżjoni tagħha”. Skont l-awtoritajiet Daniżi, fid-deċiżjoni tal-ftuħ, il-Kummissjoni sempliċiment iddikjarat kemm hu kbir il-kummerċ tad-Danimarka fi prodotti agrikoli, u bħala tali ma ppruvatx b'mod suffiċjenti għaliex hija tal-fehma li l-iskema fiskali tista' thedded li tfixkel il-kompetizzjoni u l-kummerċ fis-suq intern. Biex turi l-valur limitat tal-eżenzjoni, l-awtoritajiet Daniżi josservaw li intrapriża li tirċievi eżenzjoni mit-taxxa għall-volum massimu (6 000 m3) irċeviet għajnuna għall-ammont ta' DKK 610 (madwar EUR 81) fl-2009, DKK 630 (madwar EUR 84) fl-2010 u DKK 620 (madwar EUR 83) fl-2011 meta mqabbla ma' dawk l-intrapriżi li ngħataw tnaqqis skont it-Taqsima 24b. Barra minn hekk, il-parti l-kbira tal-azjendi eżentati għandhom permessi ta' estrazzjoni għal 1 000 m3 biss, li jagħmel il-valur tal-eżenzjoni saħansitra inqas sinifikanti. Minħabba li t-taxxa tħassret fl-1 ta' Jannar 2012, l-azjendi li ġew iffavoriti setgħu jirċievu għajnuna ta' mhux iktar minn EUR 250 meta mqabbla ma' dawk li esklussivament kellhom vantaġġ mit-tnaqqis. L-ammonti kollha huma fil-livell limitu tar-regolamenti de minimis kemm għall-produzzjoni agrikola primarja kif ukoll għall-ipproċessar tal-ikel, u għalhekk ma jfixklux il-kompetizzjoni.

      Kompatibbiltà

   (a)   Produzzjoni primarja

               (40)

               L-awtoritajiet Daniżi jiddikjaraw fl-analiżi li kwalunkwe għajnuna fir-rigward tal-iskemi fiskali fit-Taqsimiet 24b u 24c hija, fi kwalunkwe każ, kompatibbli mas-suq intern.

               (41)

               Fir-rigward tat-tnaqqis mit-taxxa fit-Taqsima 24b, l-awtoritajiet Daniżi huma tal-opinjoni li l-punti 151 sa 159 tal-EEAG ġew rispettati sal-punt li t-taxxa hija taxxa ambjentali, u tnaqqis mit-taxxa huwa meħtieġ u proporzjonat fix-xenarji kollha (jiġifieri, irrispettivament minn jekk is-sistema ta' referenza għall-analiżi ssawritx mill-iskema fiskali fit-Taqsima 24a jew mill-iskema fiskali fit-Taqsima 24b, li fiha il-livell massimu ta' 25 000 m3 jitqies li hu kapaċi li jiffavorixxi lid-detenturi ta' permess ta' estrazzjoni għal aktar minn 25 000 m3).

      It-taxxa ambjentali (il-punt 151 tal-EEAG)

               (42)

               L-awtoritajiet Daniżi juru li t-taxxa għandha l-karattru ta' taxxa ambjentali billi jirreferu għall-għan ġenerali tal-iskema fiskali, jiġifieri li tipproteġi l-ilma tax-xorb, u jenfasizzaw li l-miżura Daniża tmur lil hinn mill-obbligi fid-Direttiva Qafas dwar l-Ilma u x'aktarx ma tinstabx fi Stati Membri oħra. Huma jżidu li l-iskema twaqqfet b'tali mod li l-ikbar kontributuri (is-sidien tas-sistemi tal-provvista tal-ilma) setgħu jgħaddu t-taxxa fuq l-utenti abbażi tal-konsum tagħhom, u b'hekk iħeġġuhom jikkunsmaw inqas. Bl-introduzzjoni tat-tnaqqis fit-taxxa u l-eżenzjonijiet għal dawk li jtellgħu l-ilma tagħhom stess, l-awtoritajiet Daniżi jemmnu li kien possibbli li jiġu intaxxati b'mod aktar effettiv dawk li jużaw l-akbar volumi tal-ilma tax-xorb.

      Il-ħtieġa tal-għajnuna (il-punt 158 tal-EEAG)

               (43)

               Fir-rigward tal-kriterju fil-punt 158(a) tal-EEAG (li skontu l-għażla tal-benefiċjarji trid tissejjes fuq kriterji ċari u oġġettivi, u, bħala prinċipju, l-għajnuna trid tingħata bl-istess mod lill-kompetituri kollha fl-istess settur jew suq rilevanti jekk jinsabu fl-istess sitwazzjoni fattwali), l-awtoritajiet Daniżi jiċħdu l-argument tal-Kummissjoni li kellhom jagħmlu distinzjoni bejn l-operaturi ekonomiċi barra mis-settur agrikolu b'permessi ta' estrazzjoni tal-ilma u l-operaturi ekonomiċi fi ħdan is-settur agrikolu. Huma ma jaqblux li l-iskema fiskali tiddistingwi bejn intrapriżi fi ħdan ċerti setturi jew barra minnnhom; iżda huma tal-opinjoni li s-sidien kollha ta' sistemi mhux pubbliċi ta' provvista tal-ilma b'permessi ta' estrazzjoni ta' iktar minn 6 000 m3 ta' ilma ta' taħt l-art kull sena, irrispettivament mis-settur ekonomiku tagħhom, huma min-naħa l-oħra soġġetti għat-taxxa fit-Taqsima 24b. Jekk il-limitu massimu ta' 25 000 m3 jiġi kkunsidrat li jiffavorixxi lid-detenturi tal-permessi ta' estrazzjoni għal aktar minn 25 000 m3, il-kriterju tal-oġġettività u ċ-ċarezza fl-għażla tal-benefiċjarji għandu jiġi ssodisfat peress li t-tnaqqis fit-taxxa jiġi applikat bl-istess mod għall-impriżi kollha fl-istess settur li jkunu fl-istess sitwazzjoni fattwali (id-detenturi ta' permess ta' estrazzjoni għal aktar minn 25 000 m3 ta' ilma).

               (44)

               L-awtoritajiet Daniżi jirreferu wkoll għall-kriterju tal-oġġettività u ċ-ċarezza qabel l-għażla tal-benefiċjarji, u jistaqsu għaliex il-Kummissjoni qed tħares lejn l-intrapriżi fi Stati Membri oħra li ma għandhomx l-istess vantaġġ bħall-intrapriżi Daniżi li jirċievu tnaqqis jew eżenzjoni, ladarba l-intrapriżi barranin mhumiex soġġetti għall-iskema fiskali Daniża. L-awtoritajiet Daniżi jirreferu għad-deċiżjoni tal-Kummissjoni fil-Kawża C-30/2009 (17), li fiha l-Kummissjoni kkonkludiet li sabet il-kriterji oġġettivi u ċari.

               (45)

               Fir-rigward tal-kriterju fil-punt 158(b) tal-EEAG (li jistipula li t-taxxa ambjentali mingħajr tnaqqis għandha twassal għal żieda sostanzjali fl-ispejjeż tal-produzzjoni għal kull settur jew kategorija ta' benefiċjarji individwali), l-awtoritajiet Daniżi jistqarru li, skont l-amministrazzjoni tat-taxxa, l-intrapriżi fis-settur primarju ħallsu total ta' DKK 26 miljun fis-sena f'taxxa fit-Taqsima 24b fil-perjodu 2009–2010, u li, kieku ġew soġġetti għall-istess taxxa bħala sidien ta' sistemi pubbliċi ta' provvista tal-ilma, kienu jħallsu madwar DKK 138 miljun fis-sena, jiġifieri 430 % aktar għas-settur kollu. L-awtoritajiet Daniżi jipprovdu eżempju numeriku tal-ispejjeż tal-produzzjoni, li juri li l-ispejjeż addizzjonali għal kull ettaru jammontaw għal bejn wieħed u ieħor DKK 347 — żieda fl-ispejjeż tal-produzzjoni ta' bejn 4,3 % u 7,7 %, skont it-tip ta' għalla. Dan il-kalkolu huwa bbażat fuq azjenda agrikola ipotetika ta' 100 ettaru b'permess ta' estrazzjoni ta' 1 200 m3 għal kull ettaru u li tħallas taxxa ta' DKK 0,31 għal kull ettaru li, jekk titħallas it-taxxa kollha, tirriżulta f'taxxa totali ta' DKK 37 200 (100 × 1 200 × 0,31), jiġifieri spejjeż addizzjonali ta' DKK 34 700, jew 347 għal kull ettaru, l-istess daqs li kieku l-azjenda jkollha tħallas DKK 2 500 b'limitu massimu ta' 25 000 m3 (ara t-Taqsima 24b). Huma tal-opinjoni li żieda fl-ispejjeż tal-produzzjoni ta' mhux aktar minn 8 % hija sostanzjali (hawn huma jirreferu għad-Deċiżjoni tal-Kummissjoni dwar l-għajnuna mill-Istat N 327/2008 (18), li fiha żieda fl-ispejjeż tal-produzzjoni ta' 3 % tqieset sostanzjali), u tagħti raġuni biex wieħed jikkonkludi li l-kriterju fil-punt 158(b) tal-EEAG ġie ssodisfat. Barra minn hekk, l-awtoritajiet Daniżi huma tal-opinjoni li l-istess loġika tista' tiġi segwita fil-kuntest tal-limitu massimu ta' 25 000 m3. Mingħajr dan il-limitu massimu, it-taxxa kienet tirriżulta f'żieda fl-ispejjeż tal-produzzjoni ta' bejn 1,25 % u 2,20 %. Filwaqt li huwa minnu li din hija żieda iżgħar minn dik diskussa fid-Deċiżjoni fil-każ N 327/2008, dan għandu jitqies fid-dawl tal-fatt li huwa impossibbli li din tingħadda lill-konsumaturi (ara l-premessa li jmiss).

               (46)

               Fl-aħħar nett, f'dak li jirrigwarda l-punt 158(c) tal-EEAG (li skontu l-għajnuna titqies meħtieġa jekk iż-żieda sostanzjali fl-ispejjeż tal-produzzjoni ma tistax tiġi ttrasferita lill-klijenti mingħajr ma jiġi kkawżat tnaqqis importanti fil-bejgħ), l-awtoritajiet Daniżi huma tal-opinjoni li, irrispettivament minn liema xenarju ta' referenza jintuża bħala bażi (ara l-premessa 41), il-produtturi primarji ma jistgħux jgħaddu ż-żieda fl-ispejjeż tal-produzzjoni lill-konsumaturi iżda għandhom ikopru t-telf huma stess: l-ewwel nett, minħabba li l-ilma użat biex isaqqu l-għelejjel f'ħamrija li teħtieġ ammont kbir ta' ilma jintuża għal tipi differenti ta' għelejjel tal-istess kwalità bħal dawk l-għelejjel li ma jitkabbrux f'ħamrija li teħtieġ l-irrigazzjoni; u t-tieni nett, minħabba li l-prodotti rilevanti huma wkoll importati fid-Danimarka f'volumi kbar, u għalhekk il-prezzijiet huma stabbiliti fis-suq globali li fih il-bdiewa Daniżi għandhom sehem żgħir ħafna tas-suq minħabba d-daqs tal-azjendi tagħhom, u bħala tali huwa diffiċli għalihom li jgħaddu l-ispejjeż addizzjonali permezz tal-prezz tal-bejgħ. Skont l-awtoritajiet Daniżi, il-bdiewa kien ikollhom itellgħu bilfors anqas ilma li kieku huma kellhom iħallsu t-taxxa kollha, li jirriżulta f'rendiment iżgħar tal-għelejjel u telf ta' dħul u, flimkien mal-konsegwenzi tal-kriżi finanzjarja li għamlet il-bdiewa iktar vulnerabbli għal żieda fl-ispejjeż tal-produzzjoni, dan kien ifixkel il-kompetizzjoni bejn il-bdiewa bi bżonn qawwi ta' irrigazzjoni u dawk b'inqas bżonn jew l-ebda bżonn ta' irrigazzjoni.

      Proporzjonalità tal-għajnuna (il-punt 159 tal-EEAG)

               (47)

               L-awtoritajiet Daniżi jirreferu għall-punt 159 tal-EEAG, li fih tliet kundizzjonijiet, li ta' mill-anqas waħda minnhom għandha tiġi ssodisfata sabiex ikun hemm konformità mar-rekwiżit tal-proporzjonalità. Dawn il-kundizzjonijiet jissejsu b'mod partikolari fuq il-punt 159(b) billi mhux possibbli li ssir inkjesta ex post dwar jekk il-kundizzjonijiet fis-subpunti (a) u (c) ġewx issodisfati. Skont il-punt 159(b), il-benefiċjari tal-għajnuna għandhom iħallsu ta' mill-anqas 20 % tat-taxxa nazzjonali, sakemm ma tiġix iġġustifikata rata aktar baxxa fid-dawl ta' distorsjoni limitata tal-kompetizzjoni.

               (48)

               L-awtoritajiet Daniżi jiddikjaraw li, filwaqt li jitqiesu l-fatt li t-taxxa fit-Taqsima 24b tikkostitwixxi terz tat-taxxa fit-Taqsima 24a u l-fatt li l-limitu massimu ta' 25 000 m3 eżenta l-intrapriżi milli jħallsu t-taxxa fuq volumi ikbar minn dak, l-intrapriżi b'permess ta' estrazzjoni għal mill-inqas 41 666 m3 ħallsu mill-inqas 20 % tat-taxxa fit-Taqsima 24a. Madankollu, dawn jiddikjaraw ukoll li l-kumpaniji tal-provvista tal-ilma ma jistgħux jitqiesu bħala impriżi skont ir-regoli dwar l-għajnuna mill-Istat, u li l-azjendi agrikoli ma jikkompetux la mal-intrapriżi tal-ipproċessar tal-ikel u lanqas mas-sidien ta' sistemi pubbliċi ta' provvista tal-ilma. Jistgħu jsiru paraguni bejn l-intrapriżi b'permess ta' estrazzjoni tal-ilma u l-intrapriżi li, filwaqt li ma għandhomx tali permess, ikollhom jikkollegaw mas-sistemi pubbliċi. Tal-ewwel ġew intaxxati abbażi tal-volum li għalih huma kellhom permess itellgħu, filwaqt li dawn tal-aħħar kienu intaxxati abbażi tal-konsum attwali tagħhom, li jagħmilha diffiċli biex wieħed jiċċekkja jekk tħallasx 20 % tat-taxxa. Madankollu, jekk ir-rata tal-użu tal-permessi tal-azjendi agrikoli (34 %) u l-intrapriżi tal-ipproċessar (48 %) jiġu kkunsidrati f'daqqa, flimkien mal-volum medju tal-permessi (rispettivament 37 000 m3 u 243 000 m3) kif ukoll ir-rata tal-użu għas-sistemi ta' utilità pubblika (80 %), jirriżulta li produttur primarju (meta jitqies il-konsum reali bħala punt tat-tluq) ħallas medja ta' madwar 45 % tat-taxxa mħallsa mill-intrapriżi mingħajr permess ta' estrazzjoni, filwaqt li ċ-ċifra għall-intrapriżi tal-ipproċessar hija ta' 6 %. Jekk l-iskema fiskali fit-Taqsima 24b tintuża bħala xenarju ta' referenza, u jsir tqabbil bejn id-detenturi ta' permess ta' estrazzjoni għal mill-inqas 25 000 m3 ta' ilma u d-detenturi ta' permess ta' estrazzjoni għal aktar minn 25 000 m3, jirriżulta li 97,5 % tal-benefiċjarji ħallsu mill-inqas 20 % tat-taxxa normali. L-awtoritajiet Daniżi jirrikonoxxu li l-kriterju ta' 20 % japplika għal dawk il-ftit intrapriżi, iżda xorta waħda huma tal-opinjoni li l-Kummissjoni għandha tikkunsidra l-medja fl-evalwazzjoni tagħha tar-rekwiżit ta' proporzjonalità, kif ukoll li qabel l-2009 ma kien hemm l-ebda taxxa fuq l-estrazzjoni tal-ilma. Skont l-awtoritajiet Daniżi, li kieku l-iskema fiskali ma kellha ebda limitu massimu, kienet toħloq distorsjoni akbar tal-kompetizzjoni fis-settur agrikolu, peress li l-intrapriżi li kienu rċevew permess biex itellgħu volumi kbar qabel ma ġiet introdotta t-taxxa kien ikollhom iħallsu t-taxxa kollha għall-volum ikkonċernat, irrispettivament mill-konsum reali tagħhom. Fl-aħħar nett, l-azjendi agrikoli fl-Istati Membri l-oħra mhumiex soġġetti għall-istess taxxa Daniża, u għalhekk huwa diffiċli li wieħed jiddetermina kif dawn tal-aħħar setgħu kisbu vantaġġ kompetittiv.

               (49)

               L-awtoritajiet Daniżi jiddikjaraw bħala konklużjoni ġenerali tagħhom li t-taxxa hija proporzjonata, anki jekk mhux l-intrapriżi kollha ħallsu mill-inqas 20 % tat-taxxa.

         (b)   L-ipproċessar tal-prodotti tal-azjendi agrikoli

               (50)

               L-awtoritajiet Daniżi jirrikonoxxu li ma jistgħux jippruvaw li l-għajnuna li intrapriżi tal-ipproċessar tal-ikel b'permessi ta' estrazzjoni rċevew bħala riżultat tat-tnaqqis tat-taxxa fit-Taqsima 24b mill-inqas tissodisfa l-kriterju meħtieġ fil-punt 158 tal-EEAG. Madankollu, jistgħu jippruvaw li bis-saħħa tat-tnaqqis fit-taxxa, il-ħames intrapriżi bl-akbar permessi ta' estrazzjoni rċevew l-għajnuna medja annwali ekwivalenti għal bejn DKK 245 417 (madwar EUR 32 700) u DKK 456 217 (madwar EUR 60 000) meta mqabbla mal-intrapriżi li kienu kollegati ma' sistema pubblika ta' provvista tal-ilma, iżda jisħqu li dawn in-numri ma jagħtux stampa realistika tal-vantaġġ tal-benefiċjarji, u li dawn għandhom jiġu kkunsidrati flimkien mal-konsum reali tal-ilma tal-intrapriżi tal-ipproċessar (ir-rata ta' użu tal-permessi kienet ta' 48 %). Meta jitqiesu b'dan il-mod, l-għajnuna ekwivalenti hi ta' bejn DKK 143 337 (madwar EUR 19 100) u DKK 267 369 (madwar EUR 35 650) fis-sena, u hi saħansitra inqas jekk it-taxxa fit-Taqsima 24b tiġi applikata bħala xenarju ta' referenza.

               (51)

               L-awtoritajiet Daniżi josservaw li dawn iċ-ċifri kollha huma taħt il-livell limitu de minimis ta' EUR 200 000 għal għajnuna għall-ipproċessar ta' prodotti agrikoli. Huma jirrikonoxxu li jista' jkun hemm intrapriżi li jaqbżu l-livell limitu jekk titqies l-għajnuna de minimis l-oħra kollha mogħtija matul it-tliet snin finanzjarji, iżda huma tal-opinjoni li f'dan il-każ il-Kummissjoni għandha tikkunsidra l-għajnuna bħala kompatibbli mas-suq intern abbażi tal-Qafas Temporanju tal-Kriżijiet. Dan il-qafas jippermetti li tingħata għajnuna sa EUR 500 000 lill-intrapriżi li jipproċessaw prodotti agrikoli, iżda l-awtoritajiet Daniżi ma applikawhiex. Skont l-awtoritajiet Daniżi, intrapriża li tkun diġà rċeviet EUR 200 000 f'għajnuna de minimis xorta tista' tirċievi EUR 300 000 fil-kuntest tal-Qafas Temporanju tal-Kriżijiet.

      Eżenzjoni

               (52)

               L-awtoritajiet Daniżi jiddikjaraw li eżenzjoni mit-taxxa fit-Taqsima 24c hija eċċezzjoni fid-dispożizzjonijiet tat-Taqsima 24b, li tista' titqies li tikkostitwixxi s-sistema ta' referenza, iżda jekk il-Kummissjoni tqis li t-Taqsima 24c hija eċċezzjoni fit-Taqsima 24a, fi kwalunkwe każ l-eżenzjoni ma tikkostitwix għajnuna mill-Istat skont l-Artikolu 107(1) tat-TFUE, u jekk il-Kummissjoni tqis li l-eżenzjoni tikkostitwixxi għajnuna mill-Istat, tista' titqies bħala kompatibbli mas-suq intern.

               (53)

               L-awtoritajiet Daniżi jsostnu li l-intrapriżi intitolati li jtellgħu tal-anqas 6 000 m3 ma rċevewx iżjed minn EUR 250 f'għajnuna jekk l-eżenzjoni tiġi kkunsidrata eċċezzjoni għad-dispożizzjonijiet tat-Taqsima 24b, jew aktar minn EUR 750 f'għajnuna, jekk titqies bħala eċċezzjoni fid-dispożizzjonijiet tat-Taqsima 24a (it-taxxa fit-Taqsima 24b tikkostitwixxi terz biss tat-taxxa fit-Taqsima 24a). Huma jfakkru wkoll li l-miżura trid tiġi evalwata abbażi tar-regoli de minimis applikabbli, u li l-kompatibbiltà tal-għajnuna illegali trid tiġi evalwata abbażi tad-dispożizzjonijiet li kienu applikabbli fiż-żmien meta ngħatat l-għajnuna. F'dan il-kuntest, huma jirreferu għal darb'oħra għall-Qafas Temporanju tal-Kriżijiet u jenfasizzaw li l-Kummissjoni ma tistax tirrifjuta li tapplika l-linji gwida f'din il-kwistjoni, fid-dawl tal-fatt li l-għajnuna ma ngħatatx fil-kuntest ta' skema ta' għajnuna approvata, u li l-awtoritajiet Daniżi ma kinux ġabru dikjarazzjonijiet mingħand il-benefiċjarji ta' għajnuna de minimis oħra, li potenzjalment kellhom jirċevuha qabel il-miżura rilevanti. Jekk il-Kummissjoni tibqa' tal-fehma li dawn il-kundizzjonijiet formali għandhom jiġu ssodisfati, il-prinċipji għall-valutazzjoni tal-għajnuna illegali se jiddgħajfu, peress li l-karatteristika li tiddefinixxi għajnuna mill-Istat mhux notifikata hija preċiżament li l-kundizzjonijiet formali għal-legalità tal-għajnuna ma ġewx issodisfati. F'dak il-każ, għajnuna mhux notifikata la qatt tista' tiġi ddikjarata kompatibbli mas-suq intern, u lanqas ma tkun tista' tiġi eżentata mill-obbligu ta' rapportar bħala riżultat ta' regolament ta' eżenzjoni ta' kategorija.

               (54)

               Għaldaqstant, l-awtoritajiet Daniżi huma tal-fehma li l-eżenzjoni għandha tiġi ddikjarata kompatibbli mas-suq intern — sakemm il-limiti massimi ta' għajnuna fil-Qafas Temporanju tal-Kriżijiet (EUR 500 000 għall-intrapiżi tal-ipproċessar tal-ikel u EUR 15 000 għall-produtturi primarji, inkluża l-għajnuna de minimis) ma jinqabżux — u li l-Kummissjoni għandha de facto tgħolli l-limitu massimu de minimis meta tkun qiegħda tivvaluta l-kompatibbiltà tal-eżenzjoni. Meta jitqies li l-għajnuna kienet tammonta għal bejn EUR 250 u EUR 750, il-livelli stabbiliti ta' għajnuna skont il-Qafas Temporanju tal-Kriżijiet ma jistax ikun li nqabżu fil-perjodu 2009–2011, lanqas għall-intrapriżi tal-ipproċessar tal-ikel u l-produtturi primarji li kienu diġà rċevew l-ogħla għajnuna de minimis għall-istess perjodu. L-awtoritajiet Daniżi jirrikonoxxu li l-kundizzjonijiet formali għall-għoti tal-għajnuna de minimis jew għajnuna kompatibbli skont il-Qafas Temporanju tal-Kriżijiet ma ġewx issodisfati, iżda peress li d-Danimarka ma applikatx ir-regoli f'dak iż-żmien, u peress li l-ammonti ta' għajnuna ma qabżux is-EUR 750, m'hemmx riskju li jinqabżu l-limiti massimi fil-każ ta' applikazzjoni sussegwenti tar-regoli fil-Qafas Temporanju tal-Kriżijiet.

      Irkupru

               (55)

               L-awtoritajiet Daniżi jiddikjaraw li anki li kieku l-Kummissjoni ma taċċettax l-argumenti li jsostnu li l-iskema fiskali ma kinitx tinvolvi għajnuna mill-Istat illegali u inkompatibbli, hija ma għandhiex tesiġi l-irkupru tal-għajnuna mingħand il-benefiċjarji, minħabba li l-għajnuna għandha effett minimu fuq il-kompetizzjoni, l-irkupru mhux se jirrestawra sitwazzjoni normali, il-benefiċjarji kellhom aspettattivi leġittimi, u huwa totalment impossibbli li jitwettaq irkupru li jagħti drittijiet ugwali lill-intrapriżi kollha.

               (56)

               Għal dak li jirrigwarda l-ewwel argument, l-awtoritajiet Daniżi jindikaw li l-intrapriżi kollha li kienu jinsabu fl-istess sitwazzjoni fattwali u legali kienu ttrattati b'mod ugwali, u għalhekk ir-riskju ta' distorsjoni tal-kompetizzjoni huwa minimu u purament teoretiku. Barra minn hekk, il-limitu massimu tat-taxxa għad-detenturi tal-permessi ta' estrazzjoni kkontribwixxa biex jinżammu kundizzjonijiet ekwi, pereżempju fis-settur tal-produzzjoni primarja, billi ġiet evitata żieda sproporzjonata fl-ispejjeż tal-produzzjoni għal dawk il-produtturi li kellhom bżonn akbar ta' irrigazzjoni.

               (57)

               Fir-rigward tat-tieni argument, l-awtoritajiet Daniżi jenfasizzaw li l-irkupru mhux se jirrestawra s-sitwazzjoni kompetittiva ta' qabel l-2009, peress li l-produtturi primarji ma kinux igawdu minn vantaġġ kompetittiv meta mqabbla ma' intrapriżi f'setturi oħra li huma fornuti bl-ilma minn sistema ta' utilità pubblika. L-irkupru jkollu l-akbar impatt fuq dawk li għandhom l-akbar bżonn ta' irrigazzjoni minħabba l-kundizzjonijiet każwali tat-temp u tal-ħamrija, u bħala tali ma jkunux l-effetti potenzjali tal-għajnuna fuq il-kompetizzjoni, iżda pjuttost fatturi purament esterni li jkunu kruċjali għad-daqs tal-ammont irkuprat. Barra minn hekk, l-irkupru kieku kien jirriżulta f'distorsjoni tal-kompetizzjoni għall-benefiċċju ta' dawk li jistgħu jtellgħu l-ilma tal-wiċċ (ħieles mit-taxxa) minflok l-ilma ta' taħt l-art għall-istess produzzjoni, li jkun bi ksur tad-dispożizzjonijiet fl-Artikolu 14(2) tar-Regolament tal-Kunsill (KE) Nru 659/1999 (19). Fl-aħħar nett, irkupru kieku kien jirriżulta fi ħsara irreparabbli u disproporzjonata fil-konfront tal-effett limitat tal-miżura fuq il-kompetizzjoni.

               (58)

               Fir-rigward tal-aspettattivi leġittimi tal-benefiċjarji, l-awtoritajiet Daniżi jisħqu li l-maġġoranza l-kbira tal-benefiċjarji potenzjali ma kellhom ebda possibbiltà reali li jantiċipaw li l-iskema setgħet tagħtihom vantaġġ mill-perspettiva ta' għajnuna mill-Istat, b'mod partikolari minħabba li ma hemm l-ebda taxxa korrispondenti fi Stati Membri oħra. Barra minn hekk, l-ebda intrapriża Daniża jew barranija qatt ma ressqet ilment dwar l-iskema fiskali fi kwalunkwe mument. Minbarra dan, peress li normalment il-permessi ta' estrazzjoni tal-ilma jinħarġu għal perjodu ta' bejn 10 u 15-il sena, il-biċċa l-kbira tal-benefiċjarji ma kellhomx l-opportunità li jieħdu inkunsiderazzjoni t-taxxa meta applikaw għal permess, u rkupru abbażi tad-daqs tal-permess ma kienx ikun jikkunsidra din is-sitwazzjoni imprevedibbli.

      Impossibbli li jitwettaq irkupru effettiv li jagħti drittijiet ugwali lill-intrapriżi kollha

               (59)

               Fl-aħħar nett, l-awtoritajiet Daniżi jsostnu li jkun diffiċli li jitwettaq irkupru effettiv, peress li mhux possibbli li tiġi kkalkolata l-għotja ekwivalenti għal kull benefiċjarju, minħabba li huwa impossibbli li jiġi ddeterminat il-konsum reali tagħhom matul il-perjodu 2009–2011 ex post. Barra minn hekk, fid-Danimarka ma hemm l-ebda qafas ta' referenza komuni biex tiġi kkalkolata l-għotja ekwivalenti għall-intrapriżi kollha, u t-taxxa li l-intrapriżi li jużaw sistemi ta' utilità pubblika ħallsu indirettament tvarja skont ir-rata ta' użu tas-sistema individwali, b'tali mod li intrapriżi fl-istess kategorija jistgħu jkunu ntalbu jħallsu taxxi differenti. Ekwalizzazzjoni effettiva tkun teħtieġ l-ikkalkolar mill-ġdid tat-taxxa fuq l-estrazzjoni tal-ilma għall-intrapriżi kollha abbażi tal-konsum reali fil-perjodu 2009–2011 u abbażi ta' rata arbitrarja iżda uniformi, b'tali mod li t-taxxa żejda titħallas lura jew li l-intrapriżi li ma jkunux ħallsu biżżejjed iħallsu b'lura. Madankollu, peress li fil-biċċa l-kbira tal-każijiet mhuwiex possibbli li jiġi ddeterminat il-konsum eżatt għall-intrapriżi b'estrazzjoni privata, dan il-mudell ma jistax jintuża.

         V.   KUMMENTI MILL-PARTI INTERESSATA

               (60)

               Il-parti interessata hija tal-fehma li din l-iskema fiskali ma tikkostitwix għajnuna mill-Istat lil dawk l-intrapriżi, peress li t-tnaqqis jew l-eżenzjonijiet mit-taxxi mhumiex selettivi u ma jaffettwawx il-kompetizzjoni. Anki li kieku l-Kummissjoni kellha tikkunsidra li l-iskema tikkostitwixxi għajnuna mill-Istat, hija f'konformità mad-dispożizzjonijiet tal-EEAG. Barra minn hekk, jekk l-għajnuna mill-Istat tiġi ddikjarata illegali u inkompatibbli, l-irkupru tagħha jkun bi ksur tal-prinċipji ġenerali tad-dritt. Il-bdiewa ma setgħux janticipaw li rċevew għajnuna illegali mill-Istat, u rkupru jkun sproporzjonat meta wieħed iqis li ħafna mill-produtturi ma jużawx il-volum sħiħ li għalih għandhom permess itellgħu. Barra minn hekk, l-ebda intrapriża jew organizzazzjoni fid-Danimarka jew f'pajjiż barrani ma ressaq ilment li jgħid li d-differenzazzjoni fiskali tista' toħloq distorsjoni tal-kompetizzjoni.

         VI.   IR-RISPOSTA TAL-AWTORITAJIET DANIŻI DWAR IL-KUMMENTI TAL-PARTI INTERESSATA

               (61)

               L-awtoritajiet Daniżi indikaw permezz ta' email datata t-2 ta' Lulju 2012 li l-parti interessata kienet qablet magħhom, u enfasizzaw li l-fatt li l-ebda intrapriża jew organizzazzjoni oħra ma kienet bagħtet kummenti wriet li l-iskema ma kinitx taffettwa l-kompetizzjoni fis-suq intern.

         VII.   VALUTAZZJONI

   VII.1.   L-eżistenza ta' għajnuna mill-Istat

               (62)

               Skont l-Artikolu 107(1) tat-TFUE, kwalunkwe għajnuna mogħtija minn Stat Membru jew permezz ta' riżorsi tal-Istat fi kwalunkwe forma, li tfixkel jew thedded li tfixkel il-kompetizzjoni billi tiffavorixxi ċerti impriżi jew il-produzzjoni ta' ċerti prodotti, hija, sa fejn jolqot il-kummerċ bejn l-Istati Membri, inkompatibbli mas-suq intern.

               (63)

               Fil-kuntest tal-proċedura ta' eżami, il-Kummissjoni sabet, abbażi tal-informazzjoni disponibbli, li l-miżura rilevanti setgħet tikkostitwixxi għajnuna mill-Istat, billi din ingħatat mill-Istat (li rrinunzja dħul billi kkonċeda tnaqqis jew eżenzjoni mit-taxxa), kienet tiffavorixxi lil ċerti impriżi (prinċipalment l-azjendi agrikoli b'permessi privati għall-estrazzjoni li nħelsu mill-piż finanzjarju tagħhom, inklużi b'mod partikolari dawk li kellhom vantaġġ ta' eżenzjoni aktar milli tnaqqis), kellha l-potenzjal li taffettwa l-kummerċ (20), u heddet li tgħawweġ il-kompetizzjoni (21). Il-Kummissjoni ddikjarat ukoll li ma kien hemm l-ebda garanzija li l-miżura setgħet tiġi attribwita taħt skema ta' għajnuna de minimis (ara l-premessa 21). Abbażi tal-informazzjoni mill-awtoritajiet Daniżi, il-Kummissjoni għadha ma tistax tikkonkludi li l-miżura rilevanti setgħet tiġi attribwita taħt skema ta' għajnuna de minimis. L-awtoritajiet Daniżi stess iddikjaraw li għas-settur tal-ipproċessar tal-prodotti agrikoli, huwa possibbli li ma kienx hemm konformità mad-dispożizzjonijiet dwar l-għajnuna de minimis (ara l-premessa 51). Fir-rigward tas-settur tal-produzzjoni primarja, l-awtoritajiet Daniżi ma ppreżentaw l-ebda evidenza li l-ammonti ta' għajnuna fil-forma ta' tnaqqis jew eżenzjonijiet mogħtija ma setgħux jirriżultaw f'eċċess tal-limiti massimi stabbiliti fuq perjodu ta' tliet snin finanzjarji. Fid-dawl ta' dan, il-Kummissjoni ma tistax tikkonkludi li l-miżura tista' tiġi attribwita taħt skema ta' għajnuna de minimis. Għalhekk, jenħtieġ li jiġi stabbilit b'mod definittiv jekk il-miżura rilevanti tikkostitwixxix għajnuna mill-Istat abbażi tar-regoli l-oħra applikabbli dwar l-għajnuna mill-Istat.

      L-eżistenza ta' vantaġġ selettiv

               (64)

               Biex miżura tiġi kkunsidrata bħala għajnuna mill-Istat, din għandha tkun selettiva u tagħti vantaġġ billi tiffavorixxi ċerti impriżi jew il-produzzjoni ta' ċerti oġġetti.

               (65)

               Fil-kuntest tal-miżuri fiskali, is-selettività tikkostitwixxi eċċezzjoni għas-sistema ta' referenza. F'dan il-każ li għandna hawn, l-Att ta' Konsolidament Daniż jikkostitwixxi trattament fiskali speċjali (tnaqqis jew eżenzjoni mit-taxxa) għall-azjendi li għandhom il-permessi ta' estrazzjoni għal volumi 'l fuq minn livelli speċifiċi jew taħthom.

         Is-selettività prima facie fil-każ tat-tnaqqis fit-taxxa b'terz għad-detenturi ta' permess ta' estrazzjoni (it-Taqsimiet 24a u 24b)

               (66)

               Jirriżulta mill-premessa 64 li, sabiex titqies bħala għajnuna mill-Istat, miżura għandha tkun selettiva u tiffavorixxi lil ċerti impriżi jew il-produzzjoni ta' ċerti oġġetti.

               (67)

               Il-punt 128 tal-Avviż tal-Kummissjoni dwar il-kunċett ta' għajnuna mill-Istat kif imsemmi fl-Artikolu 107(1) tat-Trattat dwar il-Funzjonament tal-Unjoni Ewropea (22), li jieħu post l-Avviż tal-Kummissjoni fuq l-applikazzjoni tar-regoli ta' għajnuna mill-Istat għall-miżuri relatati mat-tassazzjoni tan-negozju dirett, jistabbilixxi l-prinċipji li jirriżultaw mill-ġurisprudenza tal-Qorti tal-Ġustizzja li tiddikjara li biex jiġi ddeterminat jekk miżura tikkostitwix għajnuna mill-Istat skont l-Artikolu 107(1) tat-TFUE, hemm bżonn li tiġi ddeterminata l-iskema komuni (is-sistema ta' referenza), li wara jenħtieġ tiġi eżaminata jekk il-miżura kkonċernata tikkostitwix deroga minn dik l-iskema billi tiddistingwi bejn operaturi ekonomiċi differenti li huma f'sitwazzjoni fattwali u legali komparabbli fid-dawl tal-għan intrinsiku tal-iskema, u fl-aħħar nett li jenħtieġ li jiġi ddeterminat jekk l-eċċezzjoni hix iġġustifikata min-natura u l-istruttura ġenerali komuni tal-iskema.

               (68)

               Barra minn hekk, jirriżulta mill-ġurisprudenza tal-Qorti tal-Ġustizzja (23) li “Rigward il-valutazzjoni tal-kundizzjoni ta' selettività, li tagħmel parti mill-kunċett ta' għajnuna mill-Istat, jirriżulta minn ġurisprudenza stabbilita li l-Artikolu 87(1) KE jimponi l-obbligu li jiġi stabbilit jekk, fil-kuntest ta' skema ġuridika partikolari, miżura nazzjonali hijiex tali li tiffavorixxi ‘ċerti impriżi jew ċerti produtturi’ meta mqabbla ma' oħrajn, li jinsabu, fid-dawl tal-għan imfittex mill-imsemmija skema, f'sitwazzjoni fattwali u ġuridika komparabbli” (24). Għalhekk, f'dan il-każ, għandu jiġi stabbilit jekk l-intrapriżi bil-permessi ta' estrazzjoni (attivi l-aktar fis-settur agrikolu) li kellhom il-vantaġġ ta' tnaqqis fit-taxxa skont it-Taqsima 24b kinux f'sitwazzjoni fattwali jew legali korrispondenti għall-intrapriżi li kienu kollegati ma' sistema ta' utilità pubblika, u ħallsu taxxa indiretta li ġiet ittrasferita lilhom mis-sidien tas-sistema ta' utilità pubblika li kellhom iħallsu t-taxxa kollha fit-Taqsima 24 taħt it-Taqsima 24a. Fil-kuntest tal-proċedura ta' eżami, l-awtoritajiet Daniżi jirreferu speċifikament għas-sitwazzjoni fattwali u legali billi jinvokaw is-Sentenza tal-Qorti tal-Ġustizzja (ara l-premessa 24 u n-nota ta' qiegħ il-paġna 11) li ma ssemmietx fin-nota ta' qiegħ il-paġna 23, iżda li tirreferi għall-istess prinċipji bħal dawk fil-premessa msemmija. Barra minn hekk, l-awtoritajiet Daniżi jistqarru li t-tariffi diversi u l-bażi tat-taxxa (taxxa fuq il-volum li realment qed jiġi kkonsmat li tinġabar indirettament mill-operaturi ekonomiċi skont it-Taqsima 24a u miġbura bħala taxxa diretta fuq il-volum li għalih inħareġ permess, irrispettivament mill-konsum reali, skont it-Taqsima 24b u adattata skont it-Taqsima 24c) ifissru li l-atturi ekonomiċi li huma indirettament mitluba jħallsu t-taxxa fit-Taqsima 24a mhumiex f'sitwazzjoni fattwali u legali komparabbli ma' dawk li huma direttament taxxabbli skont it-Taqsima 24b. Bħala tali għandu jkun hemm żewġ skemi fiskali distinti (waħda skont it-Taqsima 24a u oħra skont it-Taqsimiet 24b u 24c), u s-sistema rilevanti ta' referenza biex jiġi deċiż jekk hemmx każ ta' għajnuna mill-Istat għandha tkun is-sistema fiskali fit-Taqsima 24b.

               (69)

               Il-Kummissjoni tistqarr li l-għan tat-taxxa kien li jinkiseb biżżejjed dħul biex jitwettaq stħarriġ dwar l-ippjanar tar-rispons għal żoni li huma importanti b'mod partikolari għall-provvista tal-ilma tax-xorb fid-Danimarka. Għalhekk l-intrapriżi kollha li jikkunsmaw l-ilma għandhom fil-prinċipju jkunu soġġetti għall-istess obbligu ta' ħlas. Bħala tali, hija s-sempliċi introduzzjoni tat-taxxa fit-Taqsima 24 li, flimkien mal-obbligu skont it-Taqsima 24a għall-intrapriżi kollegati ma' sistema ta' utilità pubblika li jħallsu t-taxxa kollha, jenħtieġ li ssawwar il-punt ewlieni ta' referenza biex jiġi ddeterminat jekk l-għajnuna mill-Istat teżistix fix-xenarji skont it-Taqsimiet 24b u 24c, irrispettivament mill-konklużjonijiet li jinġibdu dwar il-ħtieġa li jiġu applikati aktar punti ta' referenza biex tiġi eżaminata l-eżistenza potenzjali ta' għajnuna mill-Istat f'xenarju partikolari.

               (70)

               Fir-rigward tat-Taqsima 24b, is-selettività jenħtieġ li tiġi ddeterminata fuq żewġ livelli: l-ewwel, fil-kuntest tal-ħlas lil terz skont it-Taqsima 24b, u t-tieni, fil-kuntest tal-limitu massimu ta' taxxa mnaqqsa fuq volum ta' 25 000 m3 flimkien mal-eżenzjoni għal permessi ta' massimu ta' 6 000 m3.

               (71)

               Kif diġà ntqal, sabiex tikkwalifika bħala għajnuna mill-Istat, miżura għandha tkun selettiva u tiffavorixxi lil ċerti impriżi jew il-produzzjoni ta' ċerti prodotti (ara l-premessa 64). Skont kif stqarrew l-awtoritajiet Daniżi (ara l-premessa 24), jenħtieġ li tingħata attenzjoni wkoll lill-possibilità il-miżura rilevanti timplikax diskriminazzjoni bejn l-intrapriżi li jinsabu f'sitwazzjoni fattwali u legali korrispondenti fid-dawl tal-għan tal-miżura, b'konformità mal-ġurisprudenza tal-Qorti tal-Ġustizzja (25).

               (72)

               F'dan il-kuntest, il-Kummissjoni tirrimarka b'mod partikolari li skont l-informazzjoni mingħand l-awtoritajiet Daniżi, l-iskema fit-Taqsima 24a tikkostitwixxi tassazzjoni fuq il-konsum effettiv, filwaqt li t-taxxa fit-Taqsima 24b issejset fuq il-volum permess biex jittella' (madankollu, il-volum ta' ilma permess biex jittella' kważi qatt jintuża kompletament — ara l-informazzjoni fis-seba' paragrafu tal-premessa 27). Bl-istess mod, l-aħħar paragrafu tal-premessa 27 u t-tieni u t-tielet paragrafi tal-premessa 28 jiddikjaraw li d-differenzi f'lok (ġewwa jew barra miż-żona fornuta minn sistema ta' utilità pubblika) jistgħu jeħtieġu metodi ta' provvista differenti, u li l-kwalità tal-ilma tvarja skont ix-xenarju, peress li l-ilma li huwa intaxxat fl-ewwel xenarju (it-Taqsima 24a) huwa ilma tajjeb għax-xorb, filwaqt li l-intrapriżi fit-tieni xenarju, li jkollhom iħallsu t-taxxa fuq l-ilma ta' taħt l-art bil-ħsieb li tiġi ffinanzjata l-protezzjoni tal-ilma tax-xorb (it-Taqsima 24b), jinsabu maġenb ħafna azjendi li mhumiex soġġetti għat-taxxa peress li jtellgħu l-ilma tal-wiċċ u jkollhom iħallsu huma stess l-ispejjeż tal-kontroll tal-kwalità tal-ilma u ż-żamma tas-sistemi tal-provvista tal-ilma, spejjeż inklużi f'fatturi mħallsa mill-intrapriżi fl-ewwel xenarju.

               (73)

               Madankollu, in-natura selettiva tal-miżura jenħtieġ li tiġi evalwata fid-dawl tal-għan li jrid jinkiseb (ara l-premessa 68 u n-nota ta' qiegħ il-paġna 24), li f'dan il-każ huwa l-istħarriġ u l-ippjanar tar-rispons għal żoni li huma importanti b'mod partikolari għall-provvista tal-ilma tax-xorb. Għalhekk, fid-dawl tal-għan stabbilit, jista' jiġi stabbilit li l-intrapriżi kollha għandhom ikunu soġġetti għall-istess tassazzjoni sabiex il-miżura ma titqiesx bħala selettiva (ara l-premessa 69). Għalhekk, il-Kummissjoni tista' biss tikkonkludi li t-tnaqqis fit-taxxa b'żewġ terzi skont it-Taqsima 24b hija selettiva.

               (74)

               L-argumenti l-oħra tal-awtoritajiet Daniżi ma jpoġġux f'dubju din il-konklużjoni: b'mod speċifiku, l-argument fil-premessa 26 dwar id-differenza fl-għadd ta' sidien ta' sistemi pubbliċi ta' provvista tal-ilma u sidien ta' sistemi privati ta' provvista tal-ilma mhux biżżejjed fih innifsu biex jiġġustifika d-differenzi bejn is-sitwazzjoni legali u fattwali bejn żewġ sistemi ta' taxxa, minħabba li huma l-konsumaturi, fiż-żewġ każijiet, li jħallsu t-taxxa, jew indirettament fl-ewwel każ għaliex tkun mgħoddija fil-prezz, jew indirettament [sic] fil-każ l-ieħor. Bl-istess mod, l-argument li s-sidien ta' sistemi pubbliċi ta' provvista tal-ilma mhumiex impriżi minħabba li ma jeżerċitawx attività ekonomika (ara t-tielet u r-raba' paragrafi tal-premessa 27) lanqas mhu applikabbli, peress li l-awtoritajiet Daniżi nfushom jisħqu li attività ekonomika hija ddefinita bħala waħda li toffri oġġetti jew servizzi, u li l-estrazzjoni u l-provvista tal-ilma tabilħaqq jikkostitwixxu l-offerta ta' servizz, jiġifieri huma attività ekonomika, u għaldaqstant ma għandha tingħata l-ebda attenzjoni lid-differenzi fis-sitwazzjoni fattwali u legali bejn sidien ta' sistemi pubbliċi ta' estrazzjoni tal-ilma u sidien ta' sistemi privati ta' estrazzjoni, iżda pjuttost bejn l-intrapriżi li huma kollegati ma' sistema ta' utilità pubblika u l-intrapriżi attivi fl-istess settur li huma sidien tas-sistema tal-estrazzjoni tagħhom stess.

               (75)

               Għalhekk, għandu jiġi eżaminat jekk il-miżura tagħtix vantaġġ ekonomiku lil ċerti intrapriżi minkejja s-selettività, jiġifieri l-applikazzjoni tagħha fuq dawk l-intrapriżi. Dwar dan, il-Kummissjoni tistqarr li l-intrapriżi li għandhom iħallsu biss terz tat-taxxa, huma intaxxati fuq il-konsum teoretiku kif indikat fil-permess ta' estrazzjoni, iżda l-intrapriżi li jħallsu t-taxxa kollha huma intaxxati abbażi tal-konsum reali tal-ilma. Il-Kummissjoni tinnota wkoll li skont l-awtoritajiet Daniżi, is-sidien tas-sistemi privati kkonsumaw biss terz (34 % — ara l-premessa 34) tal-volumi tal-ilma li huma koperti mill-permess ta' estrazzjoni. Fid-dawl ta' dan il-fatt, il-Kummissjoni tqis li t-tnaqqis b'żewġ terzi fit-taxxa jservi biex jikkumpensa l-effetti tad-differenza bejn it-tassazzjoni tal-konsum reali u t-tassazzjoni abbażi tal-volum imniżżel fil-permess ta' estrazzjoni. Barra minn hekk, mingħajr dan it-tnaqqis, l-ammont miġbur ikun qabeż b'ħafna l-ħtiġijiet tal-finanzjament marbuta mal-istħarriġ u l-ippjanar tar-rispons għal żoni li huma importanti b'mod partikolari għall-provvista tal-ilma tax-xorb. Fid-dawl ta' dan, il-Kummissjoni tikkonkludi li t-tnaqqis fit-taxxa b'żewġ terzi skont it-Taqsima 24b ma jikkostitwix vantaġġ ekonomiku għall-intrapriżi kkonċernati, u għalhekk ma jikkostitwix għajnuna mill-Istat skont l-Artikolu 107(1) tat-TFUE.

               (76)

               Għalhekk issa għandu jiġi stabbilit jekk ix-xenarju skont it-Taqsima 24b fihx element ta' għajnuna fil-kuntest tal-istabbiliment tal-limitu massimu ta' taxxa mnaqqsa fuq volum ta' 25 000 m3 u fil-kuntest tal-eżenzjoni għal permessi għal massimu ta' 6 000 m3.

      Il-limitu massimu tat-taxxa fuq 25 000 m3

               (77)

               Fir-rigward tal-eżistenza ta' għajnuna mill-Istat fil-kuntest ta' limitu massimu ta' taxxa fuq 25 000 m2, l-awtoritajiet Daniżi ma jistgħux jinvokaw id-differenzi bejn is-sitwazzjoni legali u fattwali tal-intrapriżi, peress li l-intrapriżi b'permess ta' estrazzjoni ta' iktar minn 25 000 m2, li għandhom il-vantaġġ tal-limitu massimu, huma soġġetti għall-istess sistema ta' referenza bħall-intrapriżi b'permess ta' estrazzjoni ta' massimu ta' 25 000 m3 (ħlas li jammonta għal terz tat-taxxa fit-Taqsima 24) u li jinsabu fl-istess żona. Barra minn hekk, l-argument tal-awtoritajiet Daniżi — li l-bażi tal-analiżi ta' kemm hemm vantaġġ għandha tkun l-intrapriżi li jħallsu t-taxxi fuq volum ta' mhux aktar minn 25 000 m3 flok dawk li għandhom permess ta' estrazzjoni għal aktar minn 25 000 m3 iżda li esklużivament iħallsu taxxa ogħla minn 25 000 m3 — ma jistax jiġi aċċettat billi l-premessa 18 tiddikjara b'mod ċar li n-norma fit-Taqsima 24b tindika li kulħadd iħallas terz tat-taxxa fit-Taqsima 24, u li l-istabbiliment ta' limitu massimu ta' 25 000 m3 jikkostitwixxi “lex specialis”, li de facto tidderoga mill-prinċipju tal-ħlas ta' terz tat-taxxa (billi iżjed ma jkun kbir il-volum tal-ilma li jista' jittella', aktar it-taxxa tonqos purament b'mod proporzjonali). Bħala tali, din l-eċċezzjoni timponi fuq l-iskema selettività immedjata, u tagħti vantaġġ lill-intrapriżi b'permess ta' estrazzjoni għal aktar minn 25 000 m3 meta mqabbla mal-intrapriżi b'permess ta' estrazzjoni għal massimu ta' 25 000 m3 anki jekk l-intrapriżi kollha soġġetti għat-Taqsima 24b ikunu fl-istess sitwazzjoni fattwali u legali, peress li dawn kollha jkollhom permessi li jużaw sistema privata ta' estrazzjoni tal-ilma u huma soġġetti għall-istess taxxa qabel l-applikazzjoni tal-limitu massimu.

               (78)

               Għalhekk, jenħtieġ li tingħata aktar kunsiderazzjoni lill-argument tal-awtoritajiet Daniżi li l-limitu massimu jiġi ġġustifikat mil-loġika inerenti tas-sistema fiskali. Bħalissa l-ġurisprudenza rilevanti hija inkluża fl-Avviż tal-Kummissjoni dwar il-kunċett ta' għajnuna mill-Istat kif imsemmi fl-Artikolu 107(1) tat-Trattat dwar il-Funzjonament tal-Unjoni Ewropea, imma fiż-żmien li ngħatat l-għajnuna, id-dispożizzjonijiet rilevanti kienu fl-Avviż tal-Kummissjoni fuq l-applikazzjoni tar-regoli ta' għajnuna mill-Istat għall-miżuri relatati mat-tassazzjoni tan-negozju dirett (minn hawn 'il quddiem “l-Avviż preċedenti”).

               (79)

               Skont il-punt 23 tal-Avviż preċedenti, in-natura differenzjali ta' xi miżuri ma tfissirx bilfors li dawn għandhom jitqiesu li huma għajnuna mill-Istat. Dan huwa spjegat f'aktar dettall fil-punt 24, li jgħid li n-natura progressiva tal-iskala tat-taxxa fuq id-dħul jew l-iskala tat-taxxa fuq il-profitt hija ġġustifikata minħabba l-iskop ridistributtiv tat-taxxa. L-awtoritajiet Daniżi jiddikjaraw li l-istabbiliment tal-limitu massimu għal 25 000 m3 isegwi din il-loġika.

               (80)

               Il-Kummissjoni ma taqbilx ma' din l-opinjoni. L-introduzzjoni ta' limitu massimu fuq it-taxxi fuq l-ikbar volumi assolutament ma toħloqx rata tat-taxxa ogħla għal dawk li kellhom permess biex itellgħu l-ogħla volumi ta' ilma. Għall-kuntrarju, minħabba l-limitu massimu, huma jistgħu jħallsu ammont li huwa ferm aktar baxx minn dak li kieku kienu jħallsu mingħajr limitu massimu. L-iskop ridistributtiv xi ftit jew wisq inqaleb ta' taħt fuq, anki jekk jiġi interpretat mutatis mutandis, għax fl-aħħar mill-aħħar huma dawk li għandhom permessi ta' estrazzjoni għal iktar minn 6 000 m3 u inqas minn 25 000 m3 li jħallsu proporzjonalment l-aktar. F'dan il-każ, ma hemmx skala ta' taxxa progressiva bħala tali.

               (81)

               Il-Kummissjoni lanqas tista' taċċetta r-referenza tal-awtoritajiet Daniżi għall-punt 27 tal-Avviż tal-Kummissjoni fuq l-applikazzjoni tar-regoli ta' għajnuna mill-Istat għall-miżuri relatati mat-tassazzjoni tan-negozju dirett (li skonthom dispożizzjonijiet speċifiċi li ma jinkludux elementi diskrezzjonali jistgħu jiġu ġġustifikati min-natura u l-iskema ġenerali tas-sistema fejn, pereżempju, iqisu r-rekwiżiti speċifiċi ta' kontabbiltà jew l-importanza tal-art f'assi li huma speċifiċi għal ċerti setturi, u bħala tali ma jikkostitwux għajnuna mill-Istat), u għalhekk huma wkoll ma jistgħux jaċċettaw ir-referenza għall-Każ N 472/2002 ta' għajnuna mill-Istat (ara l-aħħar paragrafu tal-premessa 34). L-ewwel nett, in-nuqqas ta' element diskrezzjonali ma jfissirx awtomatikament li m'hemmx selettività. Barra minn hekk, il-Kummissjoni tirrimarka li l-għan tal-limitu massimu tat-taxxa fuq l-art, li jikkonċerna l-każ N 472/2002, kien li jillimita l-konsegwenzi taż-żieda ġenerali fil-valur tal-artijiet fid-Danimarka, li kieku jaffettwa l-livell tat-taxxa għall-operaturi ekonomiċi kollha fis-settur agrikolu, filwaqt li f'dan il-każ biss xi ftit mill-operaturi ekonomiċi fis-settur agrikolu (dawk li għandhom permessi ta' estrazzjoni ta' iktar minn 25 000 m3 ta' ilma) ibbenefikaw mill-miżura. Fid-dawl tal-informazzjoni t'hawn fuq, il-Kummissjoni ma temminx li l-kundizzjonijiet fil-punti 24 u 27 tal-Avviż preċedenti ġew issodisfati biżżejjed. Għalhekk il-Kummissjoni tikkonkludi li l-limitu massimu tat-taxxa fit-Taqsima 24b mhux iġġustifikat bħala konsegwenza tan-natura u l-loġika inerenti tas-sistema, u li għaldasqtant huwa selettiv.

      Eżenzjonijiet mit-taxxa għal permessi għal mhux aktar minn 6 000 m3

               (82)

               Fir-rigward tal-eżenzjoni mit-taxxa kollha għad-detenturi ta' permess ta' eżenzjoni għal mhux aktar minn 6 000 m3 fis-sena, l-awtoritajiet Daniżi stess jirrikonoxxu li l-miżura hija selettiva fis-sens li tagħti vantaġġ lil ċerti intrapriżi. Madankollu, l-awtoritajiet Daniżi jisħqu fuq id-daqs insinifikanti tal-ammont li kieku kellu jitħallas fin-nuqqas ta' din l-eżenzjoni (ara l-premessa 35), u għalhekk jiġġustifikaw l-eżenzjoni għal raġunijiet ta' ġestjoni amministrattiva tal-iskema. Il-Kummissjoni tistqarr li l-ammont mhux imħallas hu modest ħafna, u tirrikonoxxi wkoll li l-ġbir ta' ammonti insinifikanti, bħalma huma l-ammonti f'dan il-każ, kieku kien jirriżulta f'piż amministrattiv sinifikanti bi spejjeż għoljin b'mod sproporzjonat (kieku kellhom jittieħdu miżuri amministrattivi fir-rigward ta' madwar 75 000 permess biex jiksbu l-ammonti individwali ta' bejn wieħed u ieħor EUR 40 fis-sena [ara l-premessi 19 u 35]). Madankollu, l-għan veru ta' sistema fiskali huwa li tagħti l-opportunità lill-Istat li jiġġenera dħul, u mhux jaħli r-riżorsi biex fl-aħħar jispiċċa ma jiġbor l-ebda dħul jew saħansitra jirreġistra telf. Fl-istess ħin, in-nuqqas ta' obbligu ta' rappurtar għal permessi iżgħar, kieku kien jagħmilha neċessarja li jitwettqu inkjesti amministrattivi sħaħ li, għal darb'oħra, kieku kienu jwasslu għal spejjeż sinifikanti. Abbażi ta' dik, il-Kummissjoni tista' tikkonkludi li eżenzjoni sħiħa mit-taxxa fuq il-permessi ta' estrazzjoni għal massimu ta' 6 000 m3 hija ġġustifikata min-natura u l-loġika inerenti tas-sistema fiskali Daniża, u li għalhekk la tikkostitwixxi selettività u lanqas ma tikkostitwixxi għajnuna mill-Istat skont l-Artikolu 107(1) tat-TFUE.

      Riżorsi tal-Istat, imputabbiltà għall-Istat u effett fuq il-kummerċ u l-kompetizzjoni bejn l-Istati Membri fil-kuntest tal-limitu massimu tat-taxxa fuq 25 000 m3

               (83)

               Il-karatteristiċi l-oħra tal-eżistenza ta' għajnuna mill-Istat li ġew elenkati fid-deċiżjoni tal-ftuħ għadhom preżenti fil-kuntest tal-limitu massimu tat-taxxa fuq 25 000 m3. L-għajnuna hija ffinanzjata mir-riżorsi tal-Istat peress li l-Istat jirrinunzja għal dħul billi jistabbilixxi limitu massimu tat-taxxa li jiffavorixxi lil ċerti impriżi (dawk b'permessi ta' estrazzjoni għal aktar minn 25 000 m3) u li jista' jaffettwa l-kummerċ meta jitqies għadd minn dawn (ara n-nota ta' qiegħ il-paġna 20) u joħloq distorsjoni tal-kompetizzjoni (ara n-nota f'qiegħ il-paġna 21), speċifikament minħabba li l-benefiċjarji kienu kapaċi jużaw l-ammont mhux imħallas għal skopijiet oħra marbuta mal-attività ekonomika tagħhom.

               (84)

               Dawn l-osservazzjonijiet, u b'mod speċifiku l-ġurisprudenza msemmija fin-nota f'qiegħ il-paġna 21, għalhekk jippreġudikaw is-sustanza tal-kummenti tal-awtoritajiet Daniżi (ara l-premessa 39).

               (85)

               Fl-aħħar nett, il-Kummissjoni ma tistax tirrikonoxxi l-argument tal-awtoritajiet Daniżi li l-intrapriżi fl-Istati Membri l-oħra mhumiex soġġetti għall-istess taxxa bħall-intrapriżi Daniżi, u għalhekk huwa diffiċli li wieħed jiddetermina kif dawn tal-aħħar setgħu kisbu vantaġġ kompetittiv (ara l-premessa 48). Skont il-ġurisprudenza tal-Qorti tal-Ġustizzja, “għandu jiġi osservat li, fl-applikazzjoni tal-Artikolu 92(1) (26), il-punt tat-tluq għandu neċessarjament ikun il-pożizzjoni kompetittiva eżistenti fi ħdan is-suq komuni (27) qabel l-adozzjoni tal-miżura inkwistjoni” (28). Għaldaqstant, is-sitwazzjoni għandha titqies hekk kif kienet qabel it-taxxa, u bħala tali anke qabel ma ġie introdott il-limitu massimu. F'dan il-kuntest jista' jiġi ddeterminat li s-sempliċi introduzzjoni ta' taxxa u limitu massimu (li de facto jikkorrispondi għal tnaqqis fit-taxxa u li ma kienx jeżisti qabel ma ġiet introdotta t-taxxa) kienet favur ċerti benefiċjarji li kienu eżentati milli jħallsu ammont li, minflok, setgħu jużaw biex jiffinanzjaw l-attivitajiet tagħhom f'kompetizzjoni ma' operaturi ekonomiċi oħra fis-suq. Skont il-ġurisprudenza stabbilita, it-Trattat fih iktar regoli dettaljati għat-tneħħija ta' distorsjonijiet li tipikament jirriżultaw minn diskrepanzi bejn is-sistemi tat-taxxa tal-Istati Membri. Hemm ir-riskju li, meta jinbidel fattur speċifiku ta' spiża fi ħdan settur ekonomiku fi Stat Membru, jitħarbat il-bilanċ (f'dan il-każ b'mod partikolari, billi jiġu ffavoriti ċerti impriżi fuq oħrajn). Il-Qorti tal-Ġustizzja ddikjarat li l-fatt li Stat Membru jipprova japprossima, b'miżuri unilaterali, il-kundizzjonijiet ta' kompetizzjoni f'settur partikolari tal-ekonomija ma' dawk prevalenti fi Stati Membri oħra, ma jistax ineħħi l-karattru tal-miżuri inkwistjoni bħala għajnuna.

               (86)

               Billi ntwera li l-limitu massimu tat-taxxa jikkostitwixxi għajnuna mill-Istat, għandu jiġi eżaminat jekk din l-għajnuna tistax tiġi ddikjarata kompatibbli mas-suq intern.

         VII.2   Il-kompatibbiltà mas-suq intern tal-għajnuna magħmula mil-limitu massimu tat-taxxa fuq 25 000 m3

               (87)

               Skont l-Artikolu 107(2) u (3) tat-TFUE, ċerti miżuri jistgħu jitqiesu b'mod eċċezzjonali li huma kompatibbli mas-suq intern.

               (88)

               L-unika deroga li tista' tiġi invokata f'dan il-każ hija l-Artikolu 107(3)(c), li jispeċifika li l-għajnuna maħsuba biex tiffaċilita l-iżvilupp ta' ċerti attivitajiet ekonomiċi jew ta' ċerti oqsma ekonomiċi tista' titqies bħala kompatibbli, meta tali għajnuna ma taffettwax b'mod negattiv il-kundizzjonijiet tal-kummerċ sal-punt li jkun kuntrarju għall-interess komuni.

               (89)

               Sabiex tiġi applikata din id-deroga, l-għajnuna mhux notifikata, li f'dan il-każ tikkonċerna l-ambjent fis-settur agrikolu, għandha tiġi eżaminata abbażi tar-regoli applikabbli fiż-żmien meta ngħatat l-għajnuna (29): f'dan il-każ, abbażi tal-Linji Gwida tal-Komunità dwar l-għajnuniet mill-Istat fis-settur agrikolu u forestali 2007–2013 (30).

               (90)

               Skont il-punt 62 ta' dawn il-linji gwida, il-Kummissjoni għandha teżamina l-miżuri ta' għajnuna li ma jaqgħux taħt il-linji gwida abbażi tal-Linji gwida Komunitarji dwar l-għajnuna mill-Istat għall-ħarsien tal-ambjent (31) (EEAG).

               (91)

               L-għajnuna fil-forma ta' tnaqqis mit-taxxa ambjentali jew eżenzjoni minnha, bħal dawk li qed niddiskutu f'dan il-każ, hi soġġetta għad-dispożizzjonijiet tal-punti 151, 154 u 155 sa 159 tal-EEAG. It-taxxi ambjentali ġew iddefiniti fil-paragrafu 70(14) tal-EEAG tal-2008 bħala “taxxa li l-bażi taxxabbli speċifika għaliha jkollha effett negattiv ċar fuq l-ambjent jew li tfittex li tintaxxa ċerti attivitajiet, prodotti jew servizzi biex l-ispejjeż ambjentali jkunu jistgħu jiġu inklużi fil-prezz tagħhom u/jew biex il-produtturi u l-konsumaturi jkunu orjentati lejn attivitajiet li jirrispettaw aħjar l-ambjent”. F'dan il-każ it-taxxa taqbel mad-definizzjoni meta wieħed iqis li l-konsum tar-riżorsi tal-ilma jistgħu jirriżultaw fi problema ambjentali jekk dak il-konsum ma jiġix amministrat b'mod korrett (li, inċidentalment, hu r-raġuni għala d-dħul mit-taxxa jrid jintuża biex jiġu mistħarrġa r-riżorsi tal-ilma). Barra minn hekk, il-limitu massimu tat-taxxa qed jidher li jirriżulta fi tnaqqis tal-ammont li normalment għandu jitħallas.

               (92)

               Skont il-punt 151 tal-EEAG, għajnuna fil-forma ta' tnaqqis jew eżenzjonijiet mit-taxxi ambjentali ser titqies kompatibbli mas-suq intern diment li tikkontribwixxi tal-inqas b'mod indirett għal titjib fil-livell tal-ħarsien tal-ambjent u li din ma timminax l-għanijiet ġenerali mixtieqa mit-taxxa.

               (93)

               Il-Kummissjoni tista' taċċetta l-argument tal-awtoritajiet Daniżi fil-premessa 42 li l-għan tas-sistema fiskali ġenerali kien li jitjieb il-livell ta' protezzjoni ambjentali billi jiġu intaxxati b'mod iktar effettiv dawk li jużaw l-akbar volumi ta' ilma tajjeb għax-xorb, u b'hekk tħeġġiġhom inaqqsu l-konsum tagħhom, iżda għadha tal-fehma li bl-introduzzjoni tal-limitu massimu, it-Taqsima 24b (li hawnhekk hija rilevanti, peress li hija l-unika taqsima fl-iskema li tkopri l-element ta' għajnuna li trid tiġi eżaminata fir-rigward tal-kompatibbiltà mas-suq intern) fiha r-riskju li timmina l-għan ġenerali tat-taxxa (li jinkiseb dħul biżżejjed għall-finanzjament tal-istħarriġ tar-riżorsi tal-ilma — ara l-premessa 69) peress li l-piż tat-taxxa ma għadux jiġi impost fuq l-akbar konsumaturi, iżda pjuttost jeżenta lid-detenturi tal-akbar permessi ta' estrazzjoni milli jħallsu parti sinifikanti mit-taxxa. Peress li d-dispożizzjonijiet tat-Taqsima 24b issa jikkostitwixxu biss element uniku fil-mekkaniżmu kollu tat-taxxa, u fid-dawl tal-informazzjoni tal-awtoritajiet Daniżi (ara t-tielet paragrafu tal-premessa 34), li kieku ma kienx hemm limitu massimu, kien ikun hemm dħul darbtejn akbar mill-ammont li t-taxxa fit-Taqsima 24b kienet maħsuba tiġġenera għall-finanzjament tal-ippjanar tar-rispons, il-Kummissjoni tqis li għalkemm il-limitu massimu strettament fih element ta' għajnuna mill-Istat kif jidher hawn fuq, ma jimminax l-għan ġenerali tat-taxxa, u għalhekk hemm konformità mad-dispożizzjonijiet tal-punt 151 tal-EEAG.

               (94)

               Skont il-punt 154, għajnuna fil-forma ta' tnaqqis jew eżenzjonijiet mit-taxxi ambjentali minbarra dawk imsemmija fid-Direttiva tal-Kunsill 2003/96/KE (32) titqies li hija kompatibbli mas-suq intern għal perjodu ta' 10 snin sakemm il-kundizzjonijiet stipulati fil-punti 155 sa 159 jiġu ssodisfati.

               (95)

               Kif indikat fid-deċiżjoni tal-ftuħ, il-kriterju ta' perjodu ta' 10 snin mhuwiex rilevanti f'dan il-każ. It-taxxa ġiet introdotta fl-2009 u kienet maħsuba biex tinġabar sal-2017, iżda tneħħiet fil-31 ta' Diċembru 2011.

               (96)

               Skont il-punt 155 tal-EEAG, fl-analiżi tal-iskemi fiskali li jinkludu elementi ta' għajnuna mill-Istat fl-għamla ta' tnaqqis fit-taxxa jew eżenzjonijiet minnha, il-Kummissjoni għandha tanalizza b'mod partikolari l-ħtieġa u l-proporzjonalità tal-għajnuna u l-effetti tagħha fuq il-livell tas-setturi ekonomiċi kkonċernati.

               (97)

               Il-punt 156 jispeċifika li għal dan il-għan il-Kummissjoni għandha toqgħod fuq l-informazzjoni pprovduta mill-Istati Membri. Jenħtieġ li l-informazzjoni tinkludii, minn naħa, is-settur(i) jew il-kategoriji ta' benefiċjarji koperti mill-eżenzjonijiet jew t-tnaqqis u, min-naħa l-oħra, is-sitwazzjoni tal-benefiċjarji ewlenin f'kull settur ikkonċernat u kif it-tassazzjoni tista' tikkontribwixxi għall-ħarsien ambjentali. Jenħtieġ li s-setturi eżentati jiġu deskritti b'mod adegwat, u jenħtieġ li tiġi pprovduta lista tal-ikbar benefiċjarji għal kull settur. Għal kull settur, jenħtieġ li tingħata informazzjoni dwar it-teknika bl-aħjar prestazzjoni fiż-ŻEE f'dak li jirrigwarda t-tnaqqis tal-ħsara ambjentali fil-mira tat-taxxa.

               (98)

               Il-Kummissjoni tiddikjara li l-biċċa l-kbira ta' dawn id-dispożizzjonijiet mhumiex rilevanti fil-kuntest tal-limitu massimu f'dan il-każ. L-awtoritajiet Daniżi bagħtu informazzjoni dwar il-partijiet li jibbenefikaw mil-limitu massimu fuq il-volumi li jistgħu jittellgħu. Minn din l-informazzjoni jirriżulta li l-volum medju li għalih permess inħareġ fis-settur tal-produzzjoni primarja kien ta' madwar 35 600 m3 fl-2009, 36 300 m3 fl-2010 u 39 000 m3 fl-2011. Fis-settur tal-ipproċessar tal-prodotti agrikoli l-volumi medja kienu ta' madwar 262 000 m3 fl-2009, 250 000 m3 fl-2010 u 217 000 m3 fl-2011. L-awtoritajiet Daniżi ressqu wkoll lista ta' xi wħud mill-intrapriżi tal-ipproċessar li għandhom l-akbar permess ta' estrazzjoni, iżda madankollu ma jistax jingħad awtomatikament li hu preżunt li dawn l-intrapriżi rċevew l-akbar benefiċċju minn dan il-limitu massimu peress li l-limitu massimu ma jikkonċernax il-volum li ġie kkonsmat imma l-volum li purament b'mod teoretiku seta' jiġi estratt, li jfisser li intrapriża li kkonsmat biss volumi żgħar matul is-sena huwa fil-verità improbabbli li kisbet vantaġġ kbir mil-limitu massimu jekk tħallas t-taxxi fuq il-volum li fuqu għandha permess ttella'. L-eżami tat-tekniki bl-aħjar prestazzjoni fiż-ŻEE għat-tnaqqis tal-ħsara ambjentali huwa wkoll irrilevanti peress li l-ftehimiet ġenerali taż-ŻEE ma japplikawx għas-settur agrikolu, u peress li dan il-każ ma jinvolvix l-introduzzjoni ta' teknoloġiji iżda stħarriġ tar-riżorsi tal-ilma bil-ħsieb ta' ġestjoni aħjar, u lanqas ma jinvolvi tnaqqis tat-tniġġis iżda estrazzjoni tal-ilma.

               (99)

               L-uniku kriterju fil-punt 156 li huwa rilevanti huwa l-mod li bih it-taxxa tikkontribwixxi għall-protezzjoni tal-ambjent.

               (100)

               F'dan il-kuntest, il-Kummissjoni tistqarr li b'mod ġenerali t-taxxa tista' tikkontribwixxi għall-ħarsien tal-ambjent billi tikkontribwixxi għall-finanzjament ta' stħarriġ tar-riżorsi tal-ilma bil-ħsieb li jiġu ġestiti aħjar.

               (101)

               Barra minn hekk, għajnuna fil-forma ta' tnaqqis jew eżenzjoni mit-taxxi ambjentali għandha tkun meħtieġa u proporzjonali — ara l-punt 157 tal-EEAG.

               (102)

               Il-punt 158 jispeċifika li l-Kummissjoni tikkunsidra l-għajnuna bħala neċessarja jekk il-kundizzjonijiet kumulattivi li ġejjin jiġu ssodisfati:

                           (a)

                           l-għażla ta' benefiċjarji għandha tkun ibbażata fuq kriterji oġġettivi u trasparenti, u l-għajnuna għandha tingħata fil-prinċipju bl-istess mod għall-kompetituri kollha fl-istess settur/suq rilevanti jekk ikunu jinsabu f'sitwazzjoni fattwali simili;

                           (b)

                           it-taxxa ambjentali mingħajr tnaqqis għandha twassal għal żieda sostanzjali fl-ispejjeż tal-produzzjoni għal kull settur jew kategorija ta' benefiċjarji individwali;

                           (c)

                           iż-żieda sostanzjali fl-ispejjeż tal-produzzjoni ma tistax tiġi ttrasferita lill-konsumaturi mingħajr ma twassal fi tnaqqis sostanzjali fil-bejgħ. F'dan ir-rigward, l-Istati Membri jistgħu jipprovdu stimi, fost affarijiet oħra, tal-elastiċità fil-prezzijiet tal-prodotti tas-settur ikkonċernat fis-suq ġeografiku rilevanti, kif ukoll stimi ta' bejgħ mitluf u/jew profitti mnaqqsa għall-kumpaniji fis-settur/kategorija kkonċernati.

               (103)

               Il-punt 159 jispeċifika li l-Kummissjoni tikkunsidra l-għajnuna bħala proporzjonali jekk tkun issodisfata waħda mill-kundizzjonijiet li ġejjin:

                           (a)

                           l-iskema tistipula l-kriterji li jiżguraw li kull benefiċjarju individwali jħallas proporzjon tal-livell tat-taxxa nazzjonali li hu ekwivalenti bejn wieħed u ieħor għall-prestazzjoni ambjentali ta' kull benefiċjarju individwali meta mqabbel mal-prestazzjoni relatata mat-teknika bl-aħjar prestazzjoni fiż-ŻEE. Skont l-iskema tal-għajnuna, kwalunkwe impriża li tilħaq it-teknika bl-aħjar prestazzjoni l-aktar li tista' tibbenefika hu tnaqqis fit-taxxa li jkun jikkorrispondi għaż-żieda fl-ispejjeż tal-produzzjoni, bl-użu tat-teknika bl-aħjar prestazzjoni, u li ma jistgħux jingħaddu lill-klijenti. Kull impriża bl-agħar prestazzjoni ambjentali tibbenefika minn tnaqqis iżgħar fi proporzjon mal-prestazzjoni ambjentali tagħha;

                           (b)

                           il-benefiċjarji tal-għajnuna jħallsu mill-inqas 20 % tat-taxxa nazzjonali, sakemm ma tiġix iġġustifikata rata iktar baxxa fid-dawl ta' distorsjoni limitata tal-kompetizzjoni;

                           (c)

                           it-tnaqqis jew l-eżenzjonijiet jiddependu mill-konklużjonijiet tal-ftehimiet bejn l-Istat Membru u l-impriżi jew assoċjazzjonijiet ta' impriżi riċevituri, fejn l-impriżi jew l-assoċjazzjonijiet ta' impriżi jimpenjaw ruħhom biex jilħqu l-għanijiet tal-ħarsien tal-ambjent li jkollhom l-istess effett daqslikieku l-punt (a) jew (b) jew il-livell minimu ta' taxxa Komunitarja kellu jiġi applikat. Dawn il-ftehimiet jew l-impenji jistgħu jkunu marbuta, fost affarijiet oħra, ma' tnaqqis fil-konsum tal-enerġija, ma' tnaqqis fl-emissjonijiet jew ma' kwalunkwe miżura ambjentali oħra, u għandhom jissodisfaw il-kundizzjonijiet li ġejjin:

                                       (i)

                                       is-sustanza tal-ftehimiet għandha tiġi nnegozjata minn kull Stat Membru, u għandha tispeċifika b'mod partikolari l-miri u tistabilixxi skeda ta' żmien biex jintlaħqu dawn il-miri;

                                       (ii)

                                       l-Istati Membri għandhom jassiguraw monitoraġġ indipendenti u f'waqtu tal-impenji konklużi f'dawn il-ftehimiet;

                                       (iii)

                                       dawn il-ftehimiet għandhom ikunu riveduti perjodikament fid-dawl tal-iżviluppi teknoloġiċi u żviluppi oħrajn, u għandhom jistipulaw arranġamenti effettivi ta' penali li jkunu applikabbli jekk l-impenji ma jintlaħqux.

               (104)

               Fir-rigward tal-punt 158(a) tal-EEAG, b'risposta għall-mistoqsija tal-awtoritajiet Daniżi għaliex huwa rilevanti li wieħed iħares lejn l-intrapriżi fi Stati Membri oħra, li ma għandhomx l-istess vantaġġ bħall-intrapriżi Daniżi li jħallsu inqas taxxa jew li huma eżentati minnha, il-Kummissjoni tista' tistqarr li l-istabbiliment ta' limitu massimu fuq taxxa għal fattur ta' produzzjoni agrikola (l-ilma) jagħti lill-intrapriżi li jirċievu l-benefiċċju l-possibbiltà li jevitaw il-ħlas ta' ammont li jistgħu jużaw biex jipproduċu prodotti li huma manifatturati wkoll fi Stati Membri oħra, li tista' tirriżulta f'distorsjoni tal-kompetizzjoni. Dan l-iffrankar jagħtihom il-possibbiltà li jnaqqsu l-ispejjeż tal-produzzjoni tagħhom, li fl-aħħar mill-aħħar jista' jaffettwa l-kummerċ fil-prodotti agrikoli li huma sinifikanti fl-UE u globalment. Id-Deċiżjoni fil-Kawża C 30/2009, li l-awtoritajiet Daniżi jsemmu (ara l-premessa 44), issegwi l-istess loġika, peress li fil-punt 35 jiġi enfasizzat li l-eżenzjoni mit-taxxa għall-prodott (is-siment) tgħawweġ jew thedded li tgħawweġ il-kompetizzjoni fis-swieq rilevanti fejn il-prodott ikkonċernat jikkompeti ma' prodotti oħra, u tista' taffettwa l-kummerċ bejn l-Istati Membri billi s-siment jinbiegħ kemm fl-UE kif ukoll globalment. Dawn il-kunsiderazzjonijiet, li jikkonċernaw aktar mill-qrib lill-identifikazzjoni tal-għajnuna mill-Istat milli lill-valutazzjoni tal-kompatibbiltà tagħha, xorta waħda jippermettu lill-Kummissjoni li tistabbilixxi li l-għażla ta' benefiċjarji hi bbażata fuq kriterju oġġettiv u trasparenti, speċifikament il-pussess ta' permess ta' estrazzjoni għal aktar minn 25 000 m3 ta' ilma, peress li dan il-kriterju japplika għad-detenturi kollha li għandhom tali permess, jiġifieri dawk li huma f'sitwazzjoni fattwali korrispondenti.

               (105)

               Għal dak li jirrigwarda l-punt 158(b) tal-EEAG, il-Kummissjoni tista' taċċetta l-argument tal-awtoritajiet Daniżi li ż-żieda fl-ispejjeż tal-produzzjoni b'riżultat tal-ħlas tat-taxxa sħiħa (madwar 4–7,7 % — ara l-premessa 45) fis-settur primarju jista' jitqies bħala wieħed sostanzjali fid-dawl ta' dak li, f'kawża preċedenti, diġà ġie ddefinit bħala żieda sostanzjali. Madankollu, dan ma japplikax għal-limitu massimu ta' 25 000 m3, peress li l-awtoritajiet Daniżi jammettu huma stess li l-ispejjeż tal-produzzjoni, mingħajr il-limitu massimu, kieku kienu jiżdiedu biss b'1,25–2,20 %, li huwa ħafna inqas minn dak l-ammont li tqies bħala sostanzjali fil-Każ N 327/08, li qed issir referenza għalih hawnhekk. Argument ieħor li ma jistax jiġi aċċettat hu li l-kundizzjoni ta' żieda sostanzjali fl-ispejjeż tal-produzzjoni għandha titqies f'rabta mal-kundizzjoni ta' tnaqqis fil-bejgħ, minħabba li din iż-żieda tingħadda lill-konsumaturi. Dan ma jistax jiġi aċċettat billi l-punt 158 tal-EEAG jiddikjara b'mod ċar li l-kundizzjonijiet kollha (l-għażla ta' benefiċjarji abbażi ta' kriterji oġġettivi u trasparenti, żieda sostanzjali fl-ispejjeż tal-produzzjoni mingħajr taxxa u tnaqqis fil-bejgħ minħabba li ż-żieda tingħadda lill-konsumaturi) għandhom jiġu ssodisfati, u li l-fatt li ż-żieda ma tistax tingħadda lill-konsumaturi (ara l-argument tad-Danimarka fil-premessi 45 u 102) bl-ebda mod ma tista' tgħin biex jiġi ddeterminat jekk żieda fl-ispejjeż tal-produzzjoni tistax titqies bħala sostanzjali.

               (106)

               Fir-rigward tal-punt 158(c) tal-EEAG, il-Kummissjoni tgħid li l-awtoritajiet Daniżi ma ppreżentawx l-informazzjoni msemmija fih. Madankollu, din l-informazzjoni setgħet għenet, ħafna aktar mill-argumenti tal-awtoritajiet Daniżi, biex jiġi ddeterminat jekk it-trasferiment tal-ispejjeż tal-produzzjoni fuq il-konsumaturi fir-realtà kienx ser jirriżulta fi tnaqqis fil-bejgħ, anki jekk iż-żieda ma tkunx sostanzjali (ara hawn fuq). L-argument li l-bdiewa kienu jiġu mġiegħla jtellgħu inqas ilma li kieku huma kellhom iħallsu t-taxxa sħiħa (ara l-premessa 46) ma jistax jiġi aċċettat, peress li t-taxxa hija kkalkolata abbażi tal-konsum teoretiku (il-volum fil-permess) u mhux abbażi tal-konsum reali tal-kumpanija. L-awtoritajiet Daniżi stess josservaw li l-azjendi ma jiffissawx il-prezzijiet u, għaldaqstant, l-argument li l-produtturi primarji ma għandhomx l-għażla li jgħaddu ż-żidiet fl-ispejjeż tal-produzzjoni ma jistax jitqies bħala argument validu li juri li l-kundizzjoni fil-punt 158(c) ġiet issodisfata (żieda sostanzjali fl-ispejjeż tal-produzzjoni ma tistax tgħaddi għand il-konsumaturi mingħajr ma twassal għal tnaqqis sostanzjali fil-bejgħ).

               (107)

               Bħala tali, huwa minnu li, fir-rigward tal-produzzjoni primarja, l-awtoritajiet Daniżi ma jistgħux juru li l-kundizzjonijiet kollha fil-punt 158 tal-EEAG ġew issodisfati, kundizzjoni meħtieġa biex l-għajnuna titqies neċessarja. Rigward is-settur tal-ipproċessar tal-prodotti agrikoli, il-Kummissjoni diġà indikat li t-tnaqqis fit-taxxa b'żewġ terzi ma jikkostitwix għajnuna mill-Istat, iżda hi ma tistax tistabbilixxi jekk il-limitu massimu tat-taxxa jissodisfax il-kundizzjonijiet rilevanti l-EEAG. Hawnhekk għandu jiġi enfasizzat li l-premessi 90 sa 100 japplikaw bl-istess mod għall-intrapriżi li jipproċessaw prodotti agrikoli. Hemm bżonn li jiġi rrimarkat ukoll li l-awtoritajiet Daniżi stess jirrikonoxxu li ma kienx possibbli għalihom li jiddokumentaw li l-kundizzjoni meħtieġa fil-punt 158 ġiet issodisfata f'kull każ (ara l-premessa 50), u li ċ-ċifri tagħhom ma jbiddlux din il-konklużjoni. Dawn iċ-ċifri (l-ekwivalenti tal-għotja tal-għajnuna) ma jgħinux biex jiġi ddeterminat jekk it-taxxa ambjentali mingħajr tnaqqis (jiġifieri, mingħajr limitu massimu) twassalx għal żieda sostanzjali fl-ispejjeż tal-produzzjoni tas-settur tal-ipproċessar tal-prodotti agrikoli.

               (108)

               Fir-rigward tal-punt 159(a) tal-EEAG, il-Kummissjoni ssib li l-kundizzjoni tat-tqabbil tat-teknika bl-aħjar prestazzjoni fiż-ŻEE għat-tnaqqis tal-ħsara ambjentali f'dan il-każ mhijiex rilevanti, peress li l-premessa 98 diġà tgħid li l-ftehimiet ġenerali taż-ŻEE ma japplikawx għas-settur agrikolu, u peress li dan il-każ ma jinvolvix l-introduzzjoni ta' teknoloġiji iżda l-istħarriġ tar-riżorsi tal-ilma bil-ħsieb li jkun hemm ġestjoni aħjar, u lanqas ma jinvolvi tnaqqis tat-tniġġis iżda estrazzjoni tal-ilma.

               (109)

               Fir-rigward tal-punt 159(b), il-Kummissjoni tgħid li l-awtoritajiet Daniżi stess jirrikonoxxu li xi intrapriżi jistgħu jkunu ħallsu inqas minn 20 % tat-taxxa. L-argument tal-awtoritajiet Daniżi li l-Kummissjoni għandha tieħu kont tal-medja mhuwiex aċċettabbli, peress li l-kliem tal-punt 159(b) jiddikjara b'mod ċar li l-unika eċċezzjoni għall-kundizzjoni li titħallas ta' mill-inqas 20 % tat-taxxa hija jekk tiżviluppa biss distorsjoni limitata ta' kompetizzjoni, u l-użu tal-medja bl-ebda mod ma jista' juri li d-distorsjoni tal-kompetizzjoni minnha nfisha hija limitata.

               (110)

               Fl-aħħar nett, fir-rigward tal-punt 159(c), l-awtoritajiet Daniżi ma ppreżentaw l-ebda informazzjoni li tiddokumenta li l-ftehimiet dwar l-għanijiet tal-ħarsien tal-ambjent ġew konklużi.

               (111)

               Fid-dawl tal-kunsiderazzjonijiet fil-premessi minn 89 sa 109, il-Kummissjoni ma tistax tikkonkludi li l-kundizzjonijiet rilevanti kollha tal-EEAG ġew issodisfati, u għalhekk id-dubji espressi fid-deċiżjoni tal-ftuħ ma ġewx eliminati għalkollox.

               (112)

               Fir-rigward tar-referenza tal-awtoritajiet Daniżi għall-Qafas Temporanju tal-Kriżijiet, fil-qafas oriġinali li hu validu mis-17 ta' Diċembru 2008, il-Kummissjoni ħtiġilha li tawtorizza b'mod temporanju għajnuna limitata skont l-Artikolu 87(1) (minħabba li taqbeż il-limitu massimu de minimis) u tiddikjaraha kompatibbli mas-suq intern skont l-Artikolu 107(3)(c) tat-TFUE, sakemm il-kundizzjonijiet kollha li ġejjin jiġu ssodisfati:

                           (a)

                           l-għajnuna ma għandhiex taqbeż għotja ta' flus ta' EUR 500 000 għal kull impriża; iċ-ċifri kollha użati għandhom ikunu grossi, jiġifieri, qabel kwalunkwe tnaqqis ta' taxxa jew imposta oħra; meta tingħata l-għajnuna f'forma oħra li mhix għotja, l-ekwivalenti tal-għotja tal-għajnuna hu l-bażi għall-ammont tal-għajnuna;

                           (b)

                           l-għajnuna tingħata fil-forma ta' skema;

                           (c)

                           l-għajnuna tingħata lid-ditti li ma kinux f'diffikultà fl-1 ta' Lulju 2008 (fejn “impriża f'diffikultà” għall-kumpaniji kbar hija impriża kif iddefinita fil-punt 2.1 tal-Linji Gwida Komunitarji dwar l-għajnuna mill-Istat għas-salvataġġ u r-ristrutturar ta' ditti f'diffikultà (33), u għall-SMEs hija impriża kif iddefinita fl-Artikolu 1(7) tar-Regolament tal-Kummissjoni (KE) Nru 800/2008 (34); tista' tingħata lill-impriżi li ma kinux f'diffikultà f'dik id-data iżda li ltaqgħu ma' diffikultà wara b'riżultat tal-kriżi globali finanzjarja u ekonomika;

                           (d)

                           l-iskema ta' għajnuna ma tapplikax għal impriżi attivi fis-settur tas-sajd;

                           (e)

                           l-għajnuna mhix għajnuna għall-esportazzjoni jew għajnuna li tiffavorixxi prodotti domestiċi fuq dawk importati;

                           (f)

                           l-għajnuna tingħata mhux iktar tard mill-31 ta' Diċembru 2010;

                           (g)

                           qabel ma tingħata l-għajnuna, l-Istat Membru jikseb dikjarazzjoni mill-impriża kkonċernata, f'forma miktuba jew elettronika, dwar kwalunkwe għajnuna de minimis u għajnuna oħra skont din il-miżura riċevuta matul is-sena fiskali kurrenti, u jivverifika li l-għajnuna mhix se tgħolli l-ammont totali ta' għajnuna riċevuta mill-impriża matul il-perjodu mill-1 ta' Jannar 2008 sal-31 ta' Diċembru 2010, sa livell 'il fuq mil-limitu massimu ta' EUR 500 000;

                           (h)

                           l-iskema ta' għajnuna ma tapplikax għal impriżi attivi fil-produzzjoni primarja ta' prodotti agrikoli kif definiti fl-Artikolu 2(2) tar-Regolament tal-Kummissjoni (KE) Nru 1857/2006 (35); tista' tapplika għal impriżi attivi fl-ipproċessar u l-kummerċjalizzazzjoni tal-prodotti agrikoli kif definiti fl-Artikolu 2(3) u (4) ta' dak ir-Regolament, sakemm l-ammont tal-għajnuna ma jkunx iffissat abbażi tal-prezz jew l-kwantità ta' dawn il-prodotti mixtrija mill-produtturi primarji jew imqiegħda fis-suq mill-impriżi konċernati, u sakemm l-għajnuna ma tingħatax bil-kundizzjoni li tingħadda parzjalment jew kollha lill-produtturi primarji.

               (113)

               Ma' dawn il-kundizzjonijiet żdiedet kundizzjoni oħra li tgħid li l-miżuri temporanji ta' għajnuna ma setgħux jiġu akkumulati ma' għajnuna de minimis għall-istess spejjeż eliġibbli. Jekk intrapriża kienet diġà rċeviet għajnuna de minimis qabel id-dħul fis-seħħ tal-Qafas Temporanju tal-Kriżijiet, l-għadd totali tal-għajnuna fi ħdan il-Qafas u l-għajnuna de minimis ma setax jaqbeż il-EUR 500 000 fil-perjodu mill-1 ta' Jannar 2008 sal-31 ta' Diċembru 2010.

               (114)

               Fit-28 ta' Ottubru 2009, il-Qafas Temporanju tal-Kriżijiet twessa' biex jinkludi l-produzzjoni agrikola primarja (36). Qabel ma ngħatat l-għajununa, l-Istat Membru kellu jikseb dikjarazzjoni mill-impriża kkonċernata, f'forma miktuba jew elettronika, dwar kwalunkwe għajnuna de minimis jew għajnuna oħra skont il-miżura rilevanti riċevuta matul is-sena fiskali, u kellu jivverifika li l-għajnuna ma kinitx ser iżżid l-ammont totali tal-għajnuna li l-impriża rċeviet matul il-perjodu mill-1 ta' Jannar 2008 sal-31 ta' Diċembru 2010 sa livell ogħla mil-limitu massimu ta' EUR 15 000. L-għajnuna lill-intrapriżi attivi fil-produzzjoni primarja ta' prodotti agrikoli ma setgħetx tiġi stabbilita abbażi tal-prezz jew tal-volum tal-produzzjoni introdott fis-suq. Il-miżuri temporanji ta' għajnuna ma setgħux jiġu akkumulati mal-għajnuna de minimis mogħtija għall-istess spejjeż eliġibbli. Jekk intrapriża kienet diġà rċeviet għajnuna de minimis għall-produzzjoni primarja qabel id-dħul fis-seħħ tal-Qafas Temporanju tal-Kriżijiet, l-ammont magħqud tal-għajnuna skont il-Qafas għall-produzzjoni primarja u l-għajnuna de minimis ma setax jaqbeż il-EUR 15 000 fil-perjodu mill-1 ta' Jannar 2008 sal-31 ta' Diċembru 2010.

               (115)

               Il-Qafas Temporanju tal-Kriżijiet, li jkopri wkoll il-produzzjoni primarja, ġie estiż sal-31 ta' Diċembru 2011. Sabiex ikunu eliġibbli għall-għajnuna, il-benefiċjarji kellhom mhux biss jissodisfaw il-premessi 112 (ħlief għall-kundizzjoni fi (h)), 113 u 114, imma wkoll kellhom iressqu applikazzjoni kompluta sa mhux aktar tard mill-31 ta' Diċembru 2010 taħt l-iskema nazzjonali ta' għajnuna approvata mill-Kummissjoni skont il-Qafas Temporanju tal-Kriżijiet (sa mhux aktar tard mill-31 ta' Marzu 2011 fir-rigward tal-intrapriżi attivi fil-produzzjoni agrikola primarja). Skont l-Artikolu 108(3) tat-TFUE, skema nazzjonali ta' għajnuna li skontha ngħatat l-għajnuna wara l-31 ta' Diċembru 2010 kellha tiġi nnotifikata mill-Istat Membru u approvata mill-Kummissjoni.

               (116)

               Abbażi tal-informazzjoni li l-awtoritajiet Daniżi ppreżentaw fil-kuntest tal-proċedura ta' eżami, il-Kummissjoni ma tistax tikkonkludi li l-kundizzjonijiet kollha tal-Qafas Temporanju tal-Kriżijiet ġew issodisfati, għar-raġunijiet li ġejjin:

                           (a)

                           il-Qafas Temporanju tal-Kriżijiet ma ġiex applikat għall-produzzjoni agrikola primarja bejn is-17 ta' Diċembru 2008 u t-28 ta' Ottubru 2009. Għalhekk ma jistax jifforma l-bażi għall-kompatibbiltà tal-eżenzjoni mit-taxxa għas-settur;

                           (b)

                           l-informazzjoni mogħtija mill-awtoritajiet Daniżi mhix biżżejjed biex jiġi ddeterminat jekk il-kriterju għal impriżi f'diffikultà ġiex issodisfat;

                           (c)

                           din l-informazzjoni ma tgħidx jekk ġiex issodisfat il-kriterju fl-Artikolu 107 li jirrikjedi li jinġabru dikjarazzjonijiet dwar l-għajnuna de minimis riċevuta diġà jew dwar l-għajnuna riċevuta fil-Qafas Temporanju tal-Kriżijiet;

                           (d)

                           peress li m'hemmx dikjarazzjonijiet, huwa impossibbli li jiġi vverifikat jekk il-limitu massimu fil-Qafas Temporanju tal-Kriżijiet ġiex irrispettat f'każijiet fejn l-għajnuna de minimis ingħatat ukoll, irrispettivament mill-eżenzjoni ta' għajnuna ekwivalenti, anke minħabba li l-verifika ta' jekk il-limitu massimu de minimis ġiex irrispettat hija wkoll dubjuża (ara l-premessa 63);

                           (e)

                           biex jirċievu għajnuna fil-kuntest fil-Qafas Temporanju tal-Kriżijiet fl-2011, il-benefiċjarji kienu ppreżentaw, mhux aktar tard mill-31 ta' Diċembru 2010 (jew il-31 ta' Marzu 2011 għas-settur tal-produzzjoni agrikola primarja), applikazzjoni kompluta skont l-iskema ta' għajnuna nazzjonali, l-applikazzjoni kellha tiġi approvata mill-Kummissjoni, u l-iskema ta' għajnuna kellha tiġi nnotifikata lill-Kummissjoni u approvata minnha. L-awtoritajiet Daniżi stess jirrikonoxxu li f'dak iż-żmien dawn ma kinux għamlu użu mill-possibbiltajiet tal-Qafas Temporanju tal-Kriżijiet.

               (117)

               Bħala tali, hemm aktar kundizzjonijiet fil-Qafas Temporanju tal-Kriżijiet li ma ġewx issodisfati minn sempliċiment l-għajnuna mhux notifikata indikata mill-awtoritajiet Daniżi (ara l-premessa 53).

               (118)

               Fid-dawl ta' dak li ntqal hawn fuq, l-istabbiliment ta' limitu massimu ta' taxxa fuq volum ta' 25 000 m2 ma jistax jiġi rikonoxxut bħala intitolat għal deroga mid-dispożizzjonijiet tat-Trattat (li fi kwalunkwe każ kellha tkun deroga taħt l-Artikolu 107(3)(b) u mhux taħt l-Artikolu 107(3)(c), abbażi tal-Qafas Temporanju tal-Kriżijiet).

      L-argumenti l-oħra tal-awtoritajiet Daniżi

               (119)

               Il-kwistjoni tal-aspettativi leġittimi tal-benefiċjarji (ara l-premessa 58) ma taffettwax il-valutazzjoni tal-kompatibbiltà tal-limitu massimu mas-suq intern. L-awtoritajiet Daniżi għandhom jiksbu l-approvazzjoni tal-Kummissjoni qabel ma jintroduċu skema ta' għajnuna. Il-fatt li ma hemm l-ebda taxxa korrispondenti fl-Istati Membri l-oħra (ara l-premessa 58) ma jfissirx li dawk affettwati bil-limitu massimu ma rċevewx vantaġġ. F'termini assoluti, dan il-limitu massimu tahom il-possibbiltà li jkollhom għad-dispożizzjoni tagħhom riżorsi addizzjonali biex iwettqu n-negozju tagħhom f'suq kompetittiv. L-argument li ma tressaq ebda lment dwar l-iskema bl-ebda mod ma jfisser li l-limitu massimu ma jikkostitwix għajnuna mill-Istat li hija inkompatibbli mas-suq intern.

         VIII.   KONKLUŻJONI

               (120)

               Il-Kummissjoni tqis li t-tnaqqis fit-taxxa b'żewġ terzi (ara t-Taqsima 24b) ma jikkostitwix għajnuna mill-Istat skont l-Artikolu 107(1) tat-TFUE, peress li l-benefiċjarji ma jirċevux vantaġġ meta mqabbla ma' dawk li jħallsu t-taxxa sħiħa skont id-dispożizzjonijiet tat-Taqsima 24a, u peress li l-eżenzjoni sħiħa skont t-Taqsima 24c ma tikkostitwix għajnuna mill-Istat skont l-Artikolu 107(1) tat-TFUE minħabba l-ġestjoni amministrattiva tal-prodott tal-iskema (l-ammonti huma wisq insinifikanti biex jiġu rkuprati).

               (121)

               Il-Kummissjoni ssib, mill-banda l-oħra, li l-limitu massimu fuq it-taxxa fuq volum ta' 25 000 m3 (ara t-Taqsima 24b) jikkostitwixxi għajnuna mill-Istat skont l-Artikolu 107(1) tat-TFUE, u li d-Danimarka applikat illegalment dan il-limitu massimu bi ksur tal-Artikolu 108(3) tat-TFUE. L-analiżi turi li l-għajnuna li tirriżulta mil-limitu massimu ma tistax tiġi ddikjarata kompatibbli mas-suq intern, peress li l-awtoritajiet Daniżi ma setgħux juru la n-neċessità u l-proporzjonalità tal-limitu massimu ta' taxxa fuq 25 000 m2 u lanqas it-twettiq tal-kondizzjonijiet kollha fil-Qafas Temporanju tal-Kriżijiet. Għalhekk il-Kummissjoni ma tistax tneħħi d-dubji li esprimiet fid-deċiżjoni tal-ftuħ, u għalhekk issib li l-għajnuna hija inkompatibbli mas-suq intern.

         IX.   IRKUPRU

               (122)

               Din il-miżura kkuntestata ġiet implimentata mingħajr ma ġiet innotifikata bil-quddiem lill-Kummissjoni skont l-Artikolu 108(3) tat-Trattat. Għalhekk, din tikkostitwixxi għajnuna illegali.

               (123)

               Skont l-Artikolu 16(1) tar-Regolament (UE) 2015/1589, meta jittieħdu deċiżjonijiet negattivi f'każijiet ta' għajnuna illegali, il-Kummissjoni għandha tiddeċiedi li l-Istat Membru kkonċernat għandu jieħu l-miżuri kollha meħtieġa biex jirkupra l-għajnuna mingħand il-benefiċjarji (f'dan il-każ, dawk kollha li bbenefikaw mil-limitu massimu tat-taxxa fuq 25 000 m3).

               (124)

               L-awtoritajiet Daniżi ppreżentaw sensiela ta' argumenti kontra t-twettiq ta' rkupru (ara l-premessi 55 sa 59). Il-Kummissjoni ma tistax taċċetta dawn l-argumenti.

               (125)

               Il-kwistjoni mhijiex jekk id-distorsjoni tal-kompetizzjoni hix minima (ara premessa 55), iżda jekk teżistix. Ladarba din tista' tkun stabbilita, id-distorsjoni se tiġi eliminata, li tfisser li s-sitwazzjoni kompetittiva se ssir l-istess bħalma kienet qabel ma ngħatat l-għajnuna. Il-Qorti tal-Ġustizzja kkonfermat il-prinċipju li l-għan tal-irkupru huwa speċifikament li jirrestawra s-sitwazzjoni li kienet teżisti fis-suq qabel ma ngħatat l-għajnuna. Hija ddikjarat ukoll li l-irkupru huwa l-konsegwenza loġika tal-fatt li l-għajnuna nstabet li hi illegali (37), u li għalhekk l-irkupru mhuwiex sproporzjonat fir-rigward tad-dispożizzjonijiet tat-Trattat dwar għajnuna mill-Istat (38), għall-kuntrarju ta' dak li jsostnu l-awtoritajiet Daniżi. L-argument li ma kienx hemm vantaġġ fir-rigward tal-kompetituri (ara l-premessa 57) hu mingħajr sustanza fid-dawl tal-premessi li jikkonċernaw l-eżistenza ta' vantaġġ (il-premessa 64), kif ukoll fid-dawl tal-fatt li l-benefiċjarji kienu kapaċi jużaw l-ammont mhux imħallas għal skopijiet oħra (il-premessi 85 u 119). Fl-aħħar nett, l-awtoritajiet Daniżi ma jistgħux isostnu li l-irkupru se joħloq distorsjoni tal-kompetizzjoni fir-rigward ta' dawk li jtellgħu l-ilma tal-wiċċ. It-taxxa tapplika biss għall-estrazzjoni tal-ilma ta' taħt l-art, u bħala tali ma tikkonċernax l-estrazzjoni tal-ilma tal-wiċċ.

               (126)

               Fir-rigward tal-kwistjoni tal-aspettattivi leġittimi tal-benefiċjarji fil-premessa 58, il-Kummissjoni diġà ċaħdet l-argument tal-awtoritajiet Daniżi li l-maġġoranza kbira tal-benefiċjarji potenzjali ma kellhom ebda kapaċità reali li jantiċipaw li l-iskema setgħet tagħtihom vantaġġ mill-perspettiva ta' għajnuna mill-Istat minħabba li ma hemm l-ebda taxxi korrispondenti fi Stati Membri oħra (ara l-premessa 119). Peress li l-awtoritajiet Daniżi jirreferu għall-prinċipju tal-aspettattivi leġittimi, u peress li huwa marbut mill-qrib mal-legalità tal-għajnuna, il-Kummissjoni tfakkar li skont il-ġurisprudenza aċċettata, fil-prinċipju l-benefiċjarji jista' biss ikollhom aspettattivi leġittimi dwar il-legalità tal-għajnuna, jekk din tingħata skont il-proċedura fl-Artikolu 88 tat-TUE (attwalment l-Artikolu 108 tat-TFUE), u operatur ekonomiku kuxjenzjuż normalment għandu jkun jista' jassumi li l-proċedura ddikjarata ġiet osservata. Jekk l-għajnuna tingħata mingħajr notifika minn qabel lill-Kummissjoni, “… b'tali mod li hija illegali skont l-Artikolu 88(3) KE, il-benefiċjarju tal-għajnuna ma jistax ikollu, f'dak il-mument, aspettattivi leġittimi fil-legalità tal-għoti tagħha” (39).

               (127)

               Għalhekk, irrispettivament mill-kummenti tad-Danimarka, għandha tieħu l-miżuri kollha meħtieġa sabiex tirkupra l-għajnuna inkompatibbli mingħand il-benefiċjarji. Dan il-każ jikkonċerna d-differenza bejn l-ammont li kellu jitħallas f'taxxi abbażi tal-volum li għalih ingħata permess u l-ammont li tħallas fuq volum ta' 25 000 m3.

               (128)

               Skont il-paragrafu 42 tal-Avviż mill-Kummissjoni — Lejn implimentazzjoni effettiva tad-Deċiżjonijiet tal-Kummissjoni li jordnaw lill-Istati Membri biex tiġi rkuprata għajnuna mill-Istat inkompatibbli li ngħatat kontra l-liġi (40), id-Danimarka għandha erba' xhur mid-dħul fis-seħħ tad-Deċiżjoni sabiex twettaq dan. L-interessi jridu jitħallsu fuq l-ammont li jrid jiġi rkuprat (ara r-Regolament tal-Kummissjoni (KE) Nru 794/2004) (41).

               (129)

               Din id-Deċiżjoni trid tiġi implimentata minnufih, ħlief għall-għajnuna li, fiż-żmien meta ngħatat, kienet tissodisfa l-kundizzjonijiet kollha fir-regolament de minimis applikabbli (ara l-Artikolu 2 tar-Regolament tal-Kunsill (KE) Nru 994/98 (42)),

         ADOTTAT DIN ID-DEĊIŻJONI:
   Artikolu 1
   It-tnaqqis b'żewġ terzi tat-taxxa li ġiet introdotta bit-Taqsima 24 tal-Att ta' Konsolidament Nru 935 tal-24 ta' Settembru 2009 (ara t-Taqsima 24b) ma jikkostitwix għajnuna mill-Istat skont l-Artikolu 107(1) tat-Trattat dwar il-Funzjonament tal-Unjoni Ewropea.
   Artikolu 2
   Il-limitu massimu abbażi tal-kalkolu tat-taxxa għal 25 000 m3 ta' ilma (ara t-Taqsima 24b tal-Att ta' Konsolidament Nru 935 tas-24 ta' Settembru 2009) jikkostitwixxi għajnuna mill-Istat skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea.
   Artikolu 3
   L-għajnuna li ġejja mill-eżenzjoni mit-taxxa skont it-Taqsima 24c tal-Att ta' Konsolidament Nru 935 tal-24 ta' Settembru 2009 għall-permessi ta' estrazzjoni għal volum massimu ta' 6 000 m3 ma tikkostitwix għajnuna mill-Istat skont l-Artikolu 107(1) tat-Trattat dwar il-Funzjonament tal-Unjoni Ewropea.
   Artikolu 4
   L-għajnuna li tirriżulta mil-limitu massimu abbażi tal-kalkolu tat-taxxa għal 25 000 m2 ta' ilma (ara t-Taqsima 24b tal-Att ta' Konsolidament Nru 935 tal-24 ta' Settembru 2009) ġiet introdotta illegalment mid-Danimarka bi ksur tal-Artikolu 108(3) tat-Trattat dwar il-Funzjonament tal-Unjoni Ewropea, u hija għajnuna inkompatibbli mas-suq intern.
   Artikolu 5
   L-għajnuna li tirriżulta mil-limitu massimu abbażi tal-kalkolu tat-taxxa għal 25 000 m3 ta' ilma (ara t-Taqsima 24b tal-Att ta' Konsolidament Nru 935 tal-24 ta' Settembru 2009) ma tikkostitwix għajnuna mill-Istat jekk, fiż-żmien li ngħatat, issodisfat il-kondizzjonijiet tar-Regolament adottat skont l-Artikolu 2 tar-Regolament (KE) Nru 994/98 li ġie applikat fiż-żmien meta ngħatat l-għajnuna.
   Artikolu 6
   1.   Id-Danimarka għandha tirkupra l-għajnuna msemmija fl-Artikolu 4 mingħand il-benefiċjarju.
   2.   Is-somom li jridu jiġu rkuprati għandhom jinkludu l-imgħax mid-data li fiha tpoġġew għad-dispożizzjoni tal-benefiċjarji sal-irkupru attwali tagħhom.
   3.   L-imgħax għandu jiġi kkalkulat fuq bażi komposta skont il-Kapitolu V tar-Regolament (KE) Nru 794/2004.
   Artikolu 7
   L-irkupru tal-għajnuna msemmija fl-Artikolu 4 għandu jkun immedjat u effettiv.
   Id-Danimarka għandha tiżgura li din id-Deċiżjoni tiġi implimentata fi żmien erba' xhur wara d-data tan-notifika tagħha.
   Artikolu 8
   1.   Fi żmien xahrejn wara n-notifika ta' din id-Deċiżjoni, id-Danimarka għandha tressaq l-informazzjoni li ġejja:

               (a)

               il-lista ta' benefiċjarji li rċevew l-għajnuna msemmija fl-Artikolu 4 u l-ammont totali ta' għajnuna riċevuta minn kull wieħed minnhom;

               (b)

               l-ammont totali (il-kapital u l-imgħax) li jrid jiġi rkuprat mingħand kull benefiċjarju li rċieva l-għajnuna li ma tistax tiġi rkuprata bir-regola de minimis;

               (c)

               deskrizzjoni dettaljata tal-miżuri li diġà ttieħdu u dawk ippjanati biex is-sitwazzjoni ssir konformi ma' din id-Deċiżjoni;

               (d)

               dokumenti li juru li l-benefiċjarju ġie ordnat iħallas lura l-għajnuna.

         2.   Id-Danimarka għandha żżomm lill-Kummissjoni infurmata dwar il-progress tal-miżuri nazzjonali li jkunu ttieħdu biex tiġi implimentata din id-Deċiżjoni sakemm l-irkupru tal-għajnuna msemmija fl-Artikolu 4 jkun tlesta. Fuq talba tal-Kummissjoni, id-Danimarka għandha tressaq minnufih informazzjoni dwar il-miżuri li diġà ttieħdu u dawk ippjanati sabiex tkun konformi ma' din id-deċiżjoni. Id-Danimarka għandha tipprovdi wkoll informazzjoni dettaljata dwar l-ammonti ta' għajnuna u l-imgħax diġà rkuprati mingħand il-benefiċjarji.
   Artikolu 9
   Din id-Deċiżjoni hija indirizzata lir-Renju tad-Danimarka.

      Magħmul fi Brussell, is-16 ta' Ottubru 2017.

            Għall-Kummissjoni

         Phil HOGAN

            Membru tal-Kummissjoni

      (1)  B'effett mill-1 ta' Diċembru 2009, l-Artikoli 87 u 88 tat-Trattat tal-KE saru l-Artikoli 107 u 108, rispettivament, tat-Trattat dwar il-Funzjonament tal-Unjoni Ewropea (“TFUE”). fis-sustanza, iż-żewġ settijiet ta' dispożizzjonijiet huma identiċi. Għall-finijiet ta' din id-Deċiżjoni, fejn hu xieraq, ir-referenzi għall-Artikoli 107 u 108 tat-TFUE jeħtieġ li jinftiehmu bħala referenzi għall-Artikoli 87 u 88, rispettivament, tat-Trattat tal-KE. It-TFUE introduċa wkoll ċerti bidliet fit-terminoloġija, bħas-sostituzzjoni ta' “Komunità” b'“Unjoni”, ta' “suq komuni” b'“suq intern” u ta' “Qorti tal-Prim'Istanza” b'“Qorti Ġenerali”. Tul din id-Deċiżjoni kollha se tintuża t-terminoloġija tat-TFUE.

      (2)  Il-konklużjoni tal-Kummissjoni f'dan il-każ kienet li l-iskema fiskali ma kinitx tikkostitwixxi għajnuna mill-Istat.

      (3)  Ittra SG-Greffe (2012) D/5011.

      (4)  ĠU C 114, 19.4.2012, p. 4.

      (5)  “Sistemi pubbliċi ta' provvista tal-ilma” tirreferi għal sistemi pubbliċi jew privati li jipprovdu l-ilma tax-xorb lil mhux anqas minn għaxar proprjetajiet.

      (6)  Ir-Regolament tal-Kummissjoni (KE) Nru 1535/2007 tal-20 ta' Diċembru 2007 dwar l-applikazzjoni tal-Artikoli 87 u 88 tat-Trattat KE għall-għajnuniet de minimis fis-settur tal-produzzjoni tal-prodotti agrikoli (ĠU L 337, 21.12.2007, p. 35).

      (7)  Ir-Regolament tal-Kummissjoni (KE) Nru 1998/2006 tal-15 ta' Diċembru 2006 dwar l-applikazzjoni tal-Artikoli 87 u 88 tat-Trattat dwar l-għajnuna de minimis (ĠU L 379, 28.12.2006, p. 5).

      (8)  ĠU C 82, 1.4.2008, p. 1.

      (9)  ĠU C 319, 27.12.2006, p. 1.

      (10)  ĠU C 16, 22.1.2009, p. 1. Fl-2009 dan il-qafas ġie estiż biex japplika wkoll għall-produzzjoni agrikola primarja (ĠU C 261, 31.10.2009, p. 2) u mbagħad ġie estiż sa tmiem l-2011 fis-setturi kollha fejn hu applikabbli (ĠU C 6, 11.1.2011, p. 5).

      (11)  Is-Sentenza tal-Qorti tal-Ġustizzja (it-Tielet Awla) tat-22 ta' Diċembru 2008, British Aggregates Association vs il-Kummissjoni tal-Komunitajiet Ewropej u r-Renju Unit, il-Kawża C-487/06 P, ECLI:EU:C:2008:757, il-paragrafu 82.

      (12)  Is-Sentenza tal-Qorti tal-Ġustizzja (il-Ħames Awla) tat-8 ta' Novembru 2001, Adria-Wien Pipeline GmbH u Wietersdorfer & Peggauer Zementwerke GmbH vs Finanzlandesdirektion für Kärnten, il-Kawża C-143/99, ECLI:EU:C:2001:598, il-paragrafu 42; u s-Sentenza tal-Qorti tal-Ġustizzja (it-Tielet Awla) tat-8 ta' Settembru 2011, Il-Kummissjoni Ewropea vs ir-Renju tal-Olanda, il-Kawża C-279/08,, ECLI:EU:C:2011:551, il-paragrafu 62.

      (13)  Il-volum massimu tal-ilma tal-wiċċ li jista' jiġi estratt kull sena huwa ta' madwar 188 miljun m3, li minnu 13-il miljun m3 jistgħu jintużaw għall-produzzjoni primarja (madwar 500 azjenda agrikola), li l-aktar li jintuża hu għall-irrigazzjoni. L-akbar permess mil-lat ta' irrigazzjoni kien għal 270 000 m3 fis-sena fil-perjodu 2009-2011, u l-ikbar mil-lat ta' trobbija tal-bhejjem kien għal 511 000 m2 fis-sena.

      (14)  Id-Deċiżjoni C(2003) 777 finali COM emendata (ara d-Deċiżjoni C(2003) 1224 finali).

      (15)  ĠU C 384, 10.12.1998, p. 3.

      (16)  Is-Sentenza tal-Qorti tal-Ġustizzja (is-Sitt Awla) tal-24 ta' Ottubru 1996, Ir-Repubblika Federali tal-Ġermanja u Hanseatische Industrie-Beteiligungen GmbH u Bremer Vulkan Verbund AG vs Il-Kummisjoni tal-Komunitajiet Ewropej, il-Kawżi magħquda C-329/93, C-62/95 u C-63/95, ECLI:EU:C:1996:394.

      (17)  ĠU C 105, 24.4.2010, p. 3.

      (18)  C(2009)8093 finali.

      (19)  Ir-Regolament tal-Kunsill (KE) Nru 659/1999 tat-22 ta' Marzu 1999 li jippreskrivi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 83, 27.3.1999, p. 1). Dan ir-Regolament tħassar bir-Regolament tal-Kunsill (UE) 2015/1589 tat-13 ta' Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 248, 24.9.2015, p. 9).

      (20)  L-istatistika dwar il-kummerċ fl-UE turi li l-importazzjonijiet Daniżi ta' prodotti agrikoli fl-2011 kienu jammontaw għal EUR 6 886 biljun, filwaqt li l-esportazzjonijiet ammontaw għal EUR 9 223 biljun. Fl-2013, iċ-ċifri kienu ta' EUR 7 811 biljun u EUR 9 408 biljun rispettivament. Għax-xarbiet, iċ-ċifri kienu EUR 271,9 miljun u EUR 547,3 miljun rispettivament.

      (21)  Skont il-ġurisprudenza tal-Qorti tal-Ġustizzja, is-sempliċi fatt li l-pożizzjoni kompetittiva ta' intrapriża tittejjeb billi tikseb vantaġġ li ma setax jinkiseb taħt kundizzjonijiet normali tas-suq u li intrapriżi oħra li qed jikkompetu ma jkollhomx, huwa biżżejjed biex ikun hemm distorsjoni tal-kompetizzjoni (il-Kawża C-730/79, Philip Morris Holland BV vs Il-Kummissjoni tal-Komunitajiet Ewropej, ECLI:EU:C:1980:209).

      (22)  ĠU C 262, 19.7.2016, p. 1.

      (23)  Ara s-Sentenza tal-Qorti tal-Ġustizzja (il-Ħames Awla) tat-8 ta' Novembru 2001 fil-Kawża C-143/99, Adria-Wien Pipeline GmbH u Wietersdorfer & Peggauer Zementwerke GmbH vs Finanzlandesdirektion für Kärnten, ECLI:EU:C:2001:598 (in-nota ta' qiegħ il-paġna 13), il-paragrafu 41; is-Sentenza tal-Qorti tal-Ġustizzja (il-Ħames Awla) tad-29 ta' April 2004, GIL Insurance Ltd u oħrajn vs Il-Kummissarji tad-Dwana u s-Sisa, C-308/01, ECLI:EU:C:2004:252, il-paragrafu 68; is-Sentenza tal-Qorti tal-Ġustizzja (It-Tieni Awla) tat-3 ta' Marzu 2005 fil-Kawża C-172/03 Wolfgang Heiser vs Finanzamt Innsbruck, ECLI:EU:C:2005:130, il-paragrafu 40; u s-Sentenza tal-Qorti tal-Ġustizzja (l-Awla Manja) tas-6 ta' Settembru 2006 fil-Kawża C-88/03 ir-Repubblika Portugiża vs Il-Kummisjoni tal-Komunitajiet Ewropej, ECLI:EU:C:2006:511, il-paragrafu 54.

      (24)  F'dan il-kuntest ara s-Sentenza tal-Qorti tal-Ġustizzja (l-Awla Manja) tas-6 ta' Settembru 2006 fil-Kawża C-88/03 ir-Repubblika Portugiża vs Il-Kummisjoni tal-Komunitajiet Ewropej, ECLI:EU:C:2006:511, il-paragrafu 26.

      (25)  Ara n-nota ta' qiegħ il-paġna 23.

      (26)  Attwalment l-Artikolu 107(1) tat-TFUE.

      (27)  Attwalment is-suq intern.

      (28)  Is-Sentenza tal-Qorti tal-Ġustizzja tat-2 ta' Lulju 1974, Ir-Repubblika Taljana vs Il-Kummissjoni, il-Kawża C-173/73, ECLI:EU:C:1974:71, il-paragrafu 17.

      (29)  Ara l-punt 733 tal-Linji Gwida tal-Unjoni Ewropea għall-għajnuna mill-Istat fis-setturi tal-agrikoltura u l-forestrija u fiż-żoni rurali 2014 sa 2020 (ĠU C 204, 1.7.2014, p. 1).

      (30)  ĠU C 319, 27.12.2006, p. 1. Dawn ġew estiżi sat-30 ta' Ġunju 2014 bil-Komunikazzjoni tal-Kummissjoni tal-20 ta' Novembru 2013 (ĠU C 339, 20.11.2013, p. 1).

      (31)  ĠU C 82, 1.4.2008, p. 1.

      (32)  Id-Direttiva tal-Kunsill 2003/96/KE tas-27 ta' Ottubru 2003 li tirriforma l-istruttura tal-Komunità dwar tassazzjoni fuq prodotti ta' enerġija u elettriku (ĠU L 283, 31.10.2003, p. 51).

      (33)  ĠU C 244, 1.10.2004, p. 2.

      (34)  Ir-Regolament tal-Kummissjoni (KE) Nru 800/2008 tas-6 ta' Awwissu 2008 li jiddikjara ċerti kategoriji ta' għajnuna bħala kompatibbli mas-suq komuni (Regolament għal Eżenzjoni Ġenerali Sħiħa) skont l-Artikoli 87 u 88 tat-Trattat) (ĠU L 214, 9.8.2008, p. 3).

      (35)  Ir-Regolament tal-Kummissjoni (KE) Nru 1857/2006 tal-15 ta' Diċembru 2006 dwar l-applikazzjoni tal-Artikoli 87 u 88 tat-Trattat għal għajnuna mill-Istat għal intrapriżi żgħar u ta' daqs medju attivi fil-produzzjoni ta' prodotti agrikoli u li jemenda r-Regolament (KE) Nru 70/2001 (ĠU L 358, 16.12.2006, p. 3).

      (36)  L-ammont massimu ta' għajnuna kien stabbilit għal EUR 15 000 għal kull intrapriża.

      (37)  Is-Sentenza tal-Qorti tal-Ġustizzja tat-10 ta' Ġunju 1993 fil-Kawża C-183/91, Il-Kummissjoni tal-Komunitajiet Ewropej vs Ir-Repubblika Ellenika, ECLI:EU:C:1993:233, il-paragrafu 16.

      (38)  Is-Sentenza tal-Qorti tal-Ġustizzja tal-4 ta' April 1995 fil-Kawża C-348/93, Il-Kummissjoni tal-Komunitajiet Ewropej vs Ir-Repubblika Taljana, ECLI:EU:C:1995:95, il-paragrafu 27.

      (39)  Is-Sentenza tal-Qorti Ġenerali (L-Ewwel Awla Estiża) tad-22 ta' April 2016 fil-Kawżi magħquda T-50/06 RENV II u T-69/06 RENV II, L-Irlanda u Aughinish Alumina Ltd vs Il-Kummissjoni Ewropea, ECLI:EU:T:2016:227, il-paragrafu 230.

      (40)  ĠU C 272, 15.11.2007, p. 4.

      (41)  Ir-Regolament tal-Kummissjoni (KE) Nru 794/2004 tal-21 ta' April 2004 li jimplimenta r-Regolament tal-Kunsill (UE) 2015/1589 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 140, 30.4.2004, p. 1).

      (42)  Ir-Regolament tal-Kunsill (KE) Nru 994/98 tas-7 ta' Mejju 1998 dwar l-applikazzjoni tal-Artikoli 107 u 108 tat-Trattat dwar il-Funzjonament tal-Unjoni Ewropea għal ċertu kategoriji ta' għajnuna mill-Istat orizzontali i (ĠU L 142, 14.5.1998, p. 1).